MT Il-Ġurnal Uffiċjali tal-Unjoni Ewropea L 166/58

DEĊIŻJONI TAL-AWTORITÀ TA' SORVELJANZA TAL-EFTA

Nru 469/15/COL

tal-4 ta' Novembru 2015

biex tagħlaq l-investigazzjoni formali fl-allegata għajnuna mill-Istat lil Innovation Norway għall-attivitajiet tagħha fi ħdan is-suq tal-infrastruttura tal-web u servizzi relatati, kif ukoll għajnuna possibbli favur il-Bordijiet Reġjonali għat-Turisti u l-Organizzazzjonijiet ta' Ġestjoni tad-Destinazzjoni (In-Norveġja) [2017/1150]

L-Awtorità ta' Sorveljanza tal-EFTA (“l-Awtorità”),

WARA LI KKUNSIDRAT il-Ftehim dwar iż-Żona Ekonomika Ewropea (“il-Ftehim ŻEE”), b'mod partikolari l-Artikolu 61(1),

WARA LI KKUNSIDRAT il-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u ta' Qorti tal-Ġustizzja (“il-Ftehim dwar is-Sorveljanza u l-Qorti”), b'mod partikolari l-Artikolu 24,

WARA LI KKUNSIDRAT il-Protokoll 3 tal-Ftehim dwar is-Sorveljanza u l-Qorti (“il-Protokoll 3”), b'mod partikolari l-Artikoli 7(2) u 13(1) tal-Parti II,

WARA LI talbet lill-partijiet interessati biex jissottomettu l-kummenti tagħhom skont dawk id-dispożizzjonijiet, u wara li qieset il-kummenti tagħhom,

Billi:

I. FATTI

1. PROĊEDURA

(1) Permezz ta' ittra datata l-5 ta' Lulju 2013, (1) tellUs IT AS (iktar tard ingħaqdet ma' “New Mind”, (2) u għalhekk imsejħa bħala “New Mind | tellUs” jew “l-Ilmentatur”), għamlet ilment dwar għajnuna mill-Istat lill-Awtorità dwar l-attivitajiet ekonomiċi ta' Innovasjon Norge (“Innovation Norway” jew “IN”) fis-suq tal-infrastruttura tal-web u servizzi relatati, fi ħdan is-settur tat-turiżmu. L-Awtorità rċeviet u rreġistrat l-ilment fit-8 ta' Lulju 2013.

(2) Wara eżaminazzjoni preliminari tal-ilment, fis-16 ta' Lulju 2014, l-Awtorità ddeċidiet li tiftaħ proċedura ta' investigazzjoni formali prevista fl-Artikolu 1(2) tal-Parti I tal-Protokoll 3 billi adottat id-Deċiżjoni Nru 300/14/COL (“id-deċiżjoni tal-ftuħ”). (3) Permezz ta' din id-deċiżjoni, l-Awtorità stiednet lill-awtoritajiet Norveġiżi u lill-partijiet interessati biex jissottomettu l-kummenti tagħhom.

(3) Permezz ta' ittra datata l-1 ta' Settembru 2014, (4) l-awtoritajiet Norveġiżi pprovdew kummenti għad-deċiżjoni tal-ftuħ. Fit-30 ta' Settembru 2014, l-Awtorità ltaqgħet mal-awtoritajiet Norveġiżi u mal-IN. F'din l-okkażjoni, l-awtoritajiet Norveġiżi pprovdew informazzjoni u kjarifiki ġodda dwar is-sottomissjoni tagħhom datata l-1 ta' Settembru 2014. L-Awtorità staqsiet ukoll lill-IN mistoqsijiet oħra li twieġbu permezz ta' ittra elettronika datata s-17 ta' Ottubru 2014. (5)

(4) Permezz ta' ittra elettronika tad-9 ta' Ottubru 2014, (6) l-Awtorità rċeviet kummenti minn parti interessata waħda, l-Ilmentatur. Permezz ta' ittra tal-10 ta' Ottubru 2014, (7) l-Awtorità ressqithom lill-awtoritajiet Norveġiżi. L-Awtorità kellha konferenza telefonika mal-IN fis-27 ta' Ottubru 2014 u fil-5 ta' Novembru 2014.

(5) Permezz ta' ittra datata l-24 ta' Novembru 2014, (8) l-awtoritajiet Norveġiżi ressqu l-kummenti tagħhom dwar l-osservazzjonijiet tal-Ilmentatur u iktar informazzjoni dwar il-każ.

(6) Wara dan, l-Awtorità rċeviet informazzjoni addizzjonali dwar il-każ mill-Ilmentatur u mill-IN. (9) L-informazzjoni rċevuta mill-Ilmentatur intbagħtet lill-awtoritajiet Norveġiżi.

2. DESKRIZZJONI TAL-MIŻURI

(7) Din id-deċiżjoni tikkonċerna l-attivitajiet tal-IN fi ħdan is-settur tat-turiżmu.

(8) L-IN hija kumpanija pubblika, li għandha l-mandat li tappoġġja l-innovazzjoni u l-iżvilupp tal-intrapriżi u l-industrija tan-Norveġja. L-IN tappoġġja l-industrija nazzjonali tat-turiżmu. L-IN stabbiliet u timmaniġġja s-sit web visitnorway.com, l-iktar sit web Norveġiż tat-turiżmu li jżuruh nies. (10)

(9) Permezz ta' visitnorway.com, l-IN tipprovdi servizzi lill-Bordijiet Reġjonali għat-Turisti (“RTBs”) (11) u lill-Organizzazzjonijiet ta' Ġestjoni tad-Destinazzjoni (“DMOs”). (12) L-RTBs u d-DMOs huma entitajiet lokali/reġjonali li jippromwovu t-turiżmu fiż-żoni ġeografiċi rispettivi tagħhom.

(10) Dawn is-servizzi jinkludu (i) infrastruttura tal-web u servizzi relatati u (ii) l-kummerċjalizzazzjoni u l-promozzjoni tas-servizzi fis-settur tat-turiżmu. (13)

(11) L-Ilmentatur u d-deċiżjoni tal-ftuħ jirreferu għall-possibbiltà ta' miżuri ta' għajnuna mill-Istat rigward l-infrastruttura tal-web u servizzi relatati. B'mod speċifiku, l-Artikolu 1 tad-deċiżjoni tal-ftuħ jirreferi għal tliet miżuri possibbli ta' għajnuna mill-Istat.

(12) L-ewwel allegata miżura ta' għajnuna mill-Istat tikkonċerna l-għajnuna mill-Istat favur l-IN permezz tal-profitti msemmija meta jipprovdu infrastruttura tal-web u servizzi relatati mal-RTBs u d-DMOs.

(13) It-tieni miżura hija l-allegat nuqqas tas-separazzjoni kontabilistika u metodoloġija trasparenti tal-allokazzjoni tal-kostijiet li tissepara l-attivitajiet ekonomiċi u mhux ekonomiċi tal-IN. B'mod partikolari, kwistjoni rilevanti hija jekk il-provvista ta' infrastruttura tal-web u servizzi relatati mill-IN hijiex kontrosussidjata bil-fondi pubbliċi rċevuti biex jitwettaq servizz mhux ekonomiku, jiġifieri l-promozzjoni ġenerali tan-Norveġja bħala destinazzjoni turistika.

(14) It-tielet allegata miżura ta' għajnuna mill-Istat tikkonċerna għajnuna mill-Istat favur l-RTBs u d-DMOs, fil-forma li l-prezzijiet mitluba għall-infrastruttura tal-web u servizzi relatati mhumiex suffiċjenti biex joħolqu redditu raġonevoli għall-IN fuq l-investimenti tagħha.

2.1. BENEFIĊJARJI TAL-ALLEGATA GĦAJNUNA MILL-ISTAT

(15) L-IN twaqqfet fl-2003 mill-Gvern Norveġiż permezz tal-Att dwar Innovation Norway (14) (“l-Att dwar l-IN”). L-Istat għandu 51 % tal-kumpanija, u l-kontej għandhom d-49 % l-oħra. (15)

(16) Il-kumpanija twaqqfet bl-iskop li tkun l-istrument tal-Gvern Norveġiż biex jippromwovi l-iżvilupp tan-negozju li jiġġenera valur fil-pajjiż kollu. (16) L-IN tamministra u timplimenta diversi skemi ta' għajnuna min-Norveġja. L-IN tappoġġja s-settur nazzjonali tat-turiżmu. Skont l-awtoritajiet Norveġiżi: “L-IN hija fost l-oħrajn fdata bil-kompitu li toffri servizzi ta' kummerċjalizzazzjoni tal-web biex tilħaq il-popolazzjoni internazzjonali u nazzjonali fuq is-sit web uffiċjali visitnorway.com”. (17)

(17) Il-promozzjoni lokali u reġjonali tat-turiżmu hija żgurata mill-RTBs u d-DMOs. Skont l-informazzjoni pprovduta mill-awtoritajiet Norveġiżi, (18) fin-Norveġja hemm madwar 300 organizzazzjoni reġjonali u lokali għat-turiżmu, jiġifieri RTBs u DMOs. L-għan ewlieni tagħhom huwa li jirranġaw l-attivitajiet tat-turiżmu u joffru informazzjoni dwar it-turiżmu. Il-fokus tal-RTBs huwa fuq il-kummerċjalizzazzjoni tar-reġjun internazzjonalment, filwaqt li d-DMOs jaħdmu kemm fuq livell internazzjonali kif ukoll nazzjonali biex jikkummerċjalizzaw destinazzjonijiet speċifiċi. (19) B'mod ġenerali, l-azzjonisti tagħhom huma kemm kumpaniji pubbliċi, kif ukoll privati. (20) L-RTBs huma b'mod ġenerali organizzati bħala kumpaniji b'responsabbiltà limitata, li l-ishma tagħhom huma propjetà tal-awtoritajiet tal-kontej u tar-rappreżentanti tal-industrija tat-turiżmu. Id-DMOs huma lokali u l-istruttura azzjonista tagħhom tvarja. Madankollu, b'mod ġenerali huma propjetà tal-awtoritajiet lokali u tan-negozji lokali tat-turiżmu.

(18) L-RTBs u d-DMOs ma jfittxux li jkabbru l-profitt għas-sidien tagħhom. L-objettiv tagħhom huwa pjuttost li jistimulaw l-attività ekonomika tas-settur tat-turiżmu fiż-żoni ġeografiċi rispettivi tagħhom. (21)

2.2. L-INFRASTRUTTURA TAL-WEB U SERVIZZI RELATATI

(19) L-infrastruttura tal-web u servizzi relatati fis-settur tat-turiżmu huma pprovduti permezz ta' “Sistema ta' Ġestjoni tad-Destinazzjoni” (“DMS”). (22)

(20) Permezz ta' DMS, kumpanija tal-IT toffri servizz fejn il-klijenti tagħha (kumpaniji ta' ġestjoni tad-destinazzjoni (23)) jistgħu jissottomettu u jaġġornaw l-informazzjoni dwar siti turistiċi, lukandi, ristoranti, avvenimenti u informazzjoni simili fl-istess ħin fuq il-paġna web tagħhom stess, u fuq kanali esterni bħal visitnorway.com, Google Maps, kjoskijiet tal-informazzjoni għat-turisti, portali mobbli u gazzetti stampati. L-informazzjoni tintuża mill-pubbliku għall-ibbukkjar jew għal skopijiet oħra.

(21) DMS tista' tipprovdi funzjonijiet differenti: (i) funzjoni ta' destinatur (jiġifieri l-ħolqien ta' bażi ta' dejta ta' punti ta' interess jew informazzjoni istantanja li tikkonċerna avvenimenti, lukandi, ristoranti, wirjiet tal-arti, eċċ.); (ii) funzjoni ta' distribuzzjoni (jiġifieri l-informazzjoni maħżuna fil-bażi ta' dejta titqassam lill-kanali u lill-pjattaformi differenti); u (iii) funzjoni ta' tfittxija (jiġifieri tintuża fuq is-siti web biex jiġu mfittxija u ppreżentati prodotti tat-turiżmu).

(22) Illustrazzjoni grafika ta' dawn is-servizzi hija inkluża fil-premessa 43 ta' hawn taħt.

2.3. IL-KUMMERĊJALIZZAZZJONI U L-PROMOZZJONI TAS-SERVIZZI FIS-SETTUR TAT-TURIŻMU

(23) Il-kummerċjalizzazzjoni u l-promozzjoni tas-servizzi jistgħu jirreferu għall-promozzjoni ġenerali ta' żona ġeografika jew għall-promozzjoni ta' negozji speċifiċi.

(24) Promozzjoni ġenerali timplika li l-viżitaturi jiġu offruti informazzjoni ġenerali tat-turiżmu dwar il-pajsaġġi, it-tradizzjonijiet kulinarji, it-temp eċċ. Promozzjoni tan-negozju speċifiku tirreferi għal kummerċjalizzazzjoni ta' kontenuti speċifiċi (jiġifieri informazzjoni dwar il-lukanda, ir-ristoranti, l-avvenimenti kulturali, eċċ.)

(25) Barra minn hekk, bil-promozzjoni ta' kontenuti speċifiċi fuq visitnorway.com, jistgħu jiġu identifikati żewġ possibilitajiet differenti, jew l-informazzjoni hija ppubblikata direttament fuq is-sit web (jiġifieri l-informazzjoni hija ospitata fi ħdan is-sit web), jew inkella ħolqa għal sit web estern li jippubblika l-informazzjoni speċifika.

2.4. L-ATTIVITAJIET TAL-IN FIS-SETTUR TAT-TURIŻMU

(26) Huwa fl-ambitu tal-mandat tal-IN li tippromwovi l-industrija tat-turiżmu fuq livell nazzjonali. Il-Gvern Norveġiż kien parti kkonċernata attiva fis-settur tat-turiżmu sa mill-1903. (24) Hekk kif indikat fil-premessa 17 ta' hawn fuq, fuq livelli reġjonali u lokali, il-promozzjoni tat-turiżmu titwettaq mill-RTBs u d-DMOs. L-ittri tal-baġit annwali tal-Istat, fil-kapitolu ddedikat għall-IN, jipprovdu struzzjonijiet għall-attivitajiet tal-IN fis-settur tat-turiżmu. (25)

(27) Fl-2007, l-awtoritajiet Norveġiżi adottaw strateġija nazzjonali għall-industrija tat-turiżmu, li stabbiliet l-objettivi ewlenin tal-Gvern għal dan is-settur. (26) Wieħed minn dawn l-objettivi kien li jissaħħaħ ir-rikonoxximent tan-Norveġja bħala destinazzjoni turistika. F'dan ir-rigward, fl-2007, l-IN żviluppat u ħolqot is-sit web visitnorway.com. Skont l-istrateġija tal-industrija tat-turiżmu “[i]s-sit web iħeġġeġ lill-viżitaturi biex isiefru lejn in-Norveġja u jipprovdi informazzjoni tajba u komprensiva dwar in-Norveġja u dwar dak li l-industrija tat-turiżmu għandha x'toffri”. (27)

(28) Sa mit-twaqqif tas-sit web visitnorway.com, l-IN, minbarra li pprovdiet kontenut ġenerali dwar in-Norveġja (attività mhux ekonomika), offriet ukoll lill-RTBs u d-DMOs, l-abbiltà li jippromwovu l-kontenut tat-turiżmu speċifiku tagħhom (jiġifieri informazzjoni dwar avvenimenti, lukandi, trasport, eċċ.) fuq is-sit web visitnorway.com. L-IN iffirmat ftehimiet standard mal-RTBs u d-DMOs, li permezz tagħhom, il-kontenut speċifiku tat-turiżmu tal-RTBs u d-DMOs huwa ppubblikat fuq visitnorway.com (direttament jew permezz ta' hyperlinks) bil-ħlas ta' miżata annwali għal abbonament ikkalkulata abbażi tal-fatturat annwali tal-RTBs u d-DMOs rispettivi. L-RTBs u d-DMOs storikament kellhom ukoll is-siti web tagħhom stess li fihom jipprovdu informazzjoni ġenerali dwar iż-żoni ġeografiċi rispettivi tagħhom, kif ukoll jippromwovu prodotti speċifiċi tat-turiżmu, jiġifieri servizzi ekonomiċi f'isem il-partijiet ikkonċernati u s-sidien tagħhom.

(29) Fl-2012, il-Gvern Norveġiż adotta strateġija ġdida għat-turiżmu bil-għan li jtejjeb l-istruttura nazzjonali tat-turiżmu. (28) L-objettivi tal-istrateġija l-ġdida kienu li trendi l-appoġġ pubbliku għas-settur iktar effiċjenti, tnaqqas in-numru ta' atturi involuti u tiżgura iktar koordinazzjoni bejniethom. Barra minn hekk, l-awtoritajiet Norveġiżi ddikjaraw l-għan tagħhom li jevitaw diversifikazzjoni ta' siti web, li jittrattaw it-turiżmu fin-Norveġja, bi strutturi u preżentazzjonijiet differenti, magni tal-ibbukkjar, lingwi u l-bqija, li huma kollha parzjalment iffinanzjati minn diversi korpi tal-Gvern, kontej u muniċipalitajiet.

(30) Wara dan, fl-2013, il-Ministeru tal-Kummerċ, tal-Industrija u s-Sajd adotta “struttura ġdida tat-turiżmu” bil-għan li jkun iktar faċli għat-turisti biex jagħżlu n-Norveġja bħala destinazzjoni turistika. (29)

(31) L-ittra tal-baġit tal-IN tal-2013 (l-“Ittra tal-baġit 2013” (30)) tgħid li: “Innovation Norway għandha tiżgura distribuzzjoni tajba tal-esperjenza tal-ivvjaġġar tan-Norveġja permezz ta' visitnorway.com, u tgħin sabiex tagħmel l-atturi fl-industrija tat-turiżmu […]”. Visitnorway.com ġiet għalhekk identifikata bħala element ewlieni fl-istrateġija tal-promozzjoni tat-turiżmu fin-Norveġja. (31) L-IN intalbet biex tespandi s-sit web u żżid l-appoġġ tagħha fl-industrija tat-turiżmu. L-objettiv kien li toffri servizzi ta' kummerċjalizzazzjoni fuq l-Internet biex tilħaq kemm l-udjenza nazzjonali kif ukoll internazzjonali fuq is-sit web uffiċjali visitnorway.com. (32).

(32) Filwaqt li qieset dan l-objettiv, l-IN bdiet proġett imsejjaħ “l-istruttura l-ġdida ta' visitnorway” (l-“istruttura l-ġdida”). (33) L-istruttura l-ġdida offriet lill-RTBs u d-DMOs mhux biss il-kummerċjalizzazzjoni u l-promozzjoni tas-servizzi (kif sar permezz tal-ftehimiet standard, ara l-premessa 28, iżda anki servizzi oħra.

(33) L-IN għamlet numru ta' bidliet meħtieġa fil-karatteristiċi u l-funzjonijiet fuq il-pjattaforma visitnorway.com, sabiex tibqa' aġġornata mat-teknoloġija u tkun tista' topera l-pjattaforma b'mod effiċjenti matul iż-żmien. Fl-2013, l-IN bdiet toffri xi wħud mill-funzjonijiet tad-DMS (hawnhekk kollettivament definiti bħala “infrastruttura tal-web u servizzi relatati”) lill-RTBs u d-DMOs Norveġiżi, li xtaqu jaqilbu l-kontenut mis-siti web tagħhom stess għal fuq visitnorway.com. Din l-integrazzjoni tal-kontenut fuq il-pjattaforma visitnorway.com hija konformi mal-objettivi stipulati mill-awtoritajiet Norveġiżi fl-istrateġija l-ġdida tagħhom, fost l-oħrajn biex tiġi evitata diversifikazzjoni tas-siti web li jittrattaw it-turiżmu fin-Norveġja (ara l-premessa 29 ta' hawn fuq).

(34) Konsegwentement, fl-2014, l-RTBs u d-DMOs kollha kienu offruti ftehimiet ta' sħubija primjum bil-possibbiltà li jużaw visitnorway.com bħala l-paġna ewlenija tagħhom minflok li jiżviluppaw jew iżommu l-paġna ewlenija tagħhom. Il-qlib għal visitnorway.com implika t-tmiem tas-siti web tagħhom. Dawn is-servizzi kienu offruti biss lill-RTBs u d-DMOs u mhux lis-suq ġenerali; jiġifieri mhux lill-utenti potenzjali kollha inklużi l-azzjonisti jew l-konsumaturi esterni tal-RTBs u d-DMOs. (34)

(35) Ladarba jinqalbu, uħud mis-servizzi li l-RTBs u d-DMOs xtraw qabel minn kumpaniji bħall-Ilmentatur, spiċċaw mingħajr skop. B'mod partikolari, il-funzjoni tat-tfittxija kienet tiġi bla skop għall-RTBs u d-DMOs, u l-kuntratti tal-liċenzja ma' kumpaniji bħal New Mind | tellUs kienu normalment jintemmu. Kuntrarjament, funzjonijiet oħrajn bħall-funzjoni ta' destinatur — xorta waħda kienu meħtieġa biex jinħolqu u jinżammu l-punti ta' interess jew informazzjoni istantanja biex jiġu ppubblikati fuq visitnorway.com.

(36) Minkejja li ġew offruti ftehimiet ta' sħubija primjum lill-RTBs u d-DMOs kollha, mhux kollha kemm huma kienu/huma interessati fis-servizzi l-ġodda, peress li l-qlib għal visitnorway.com implika, fost l-oħrajn, l-aċċettazzjoni tal-kundizzjonijiet editorjali u tar-restrizzjonijiet imposti mill-IN. (35) Għalhekk, xi wħud mill-RTBs u d-DMOs iżommu ftehimiet standard li permezz tagħhom l-IN tipprovdilhom servizzi ta' promozzjoni u kummerċjalizzazzjoni (ara l-premessa 28 ta' hawn fuq).

(37) Il-proġett tal-“istruttura l-ġdida” tat-turiżmu fi ħdan visitnorway.com (ara l-premessa 32 ta' hawn fuq) inkluda wkoll żewġ proġetti pilota- Alfa u Beta — fl-2013, qabel l-iffirmar tal-ftehimiet ta' sħubija primjum fl-2014 kif deskritt fil-premessa 34 ta' hawn fuq. Dan se jiġi deskritt iktar f'dan li ġej.

Proġett “Pilot Alfa”

(38) F'Marzu 2013, l-IN nediet proġett bl-isem “Pilot Alfa” flimkien ma' żewġ klijenti pilota — VisitSørlandet u VisitTrondheim. Pilot Alfa jirreferi għall-qlib tas-siti web ta' Visit Sørlandet AS (36) (RTB) u Visit Trondheim AS (37) (DMO) għall-pjattaforma visitnorway.com.

(39) Iż-żewġ impriżi kienu magħżula bħala parteċipanti tal-proġett pilota u ffirmaw ftehim ta' sħubija primjum mal-IN sabiex jużaw visitnorway.com. Bħala konsegwenza ta' dawk il-ftehimiet, iż-żewġ kumpaniji biddlu l-URL tagħhom (38) għal visitnorway.com u ma baqgħux jużaw il-paġni ewlenin tagħhom. L-informazzjoni disponibbli fuq dawk il-paġni (jiġifieri informazzjoni ġenerali dwar it-turiżmu u kontenut speċifiku dwar it-turiżmu) ġiet ittrasferita għal visitnorway.com.

(40) Meta ż-żewġ kumpaniji kienu joperaw is-siti web tagħhom, huma kienu klijenti tal-Ilmentatur. Għaldaqstant, huma użaw il-funzjonijiet destinatur ta' tellUs u tfittxija ta' tellUs u ħallsu miżata għal liċenzja lill-Ilmentatur għal dan l-użu. Madankollu, malli biddlu l-URL tagħhom għal visitnorway.com u għalqu s-siti web tagħhom, dawn il-kumpaniji temmew il-kuntratti tagħhom għall-funzjoni tat-tfittxija, peress li, għal raġunijiet tekniċi, il-funzjoni tat-tfittxija tal-IN biss tista' tintuża fuq visitnorway.com (l-unika magna tat-tiftix fuq is-sit web hija dik żviluppata mill-IN u installata fuq il-pjattaforma).

(41) Iż-żewġ kumpaniji xorta waħda kellhom jagħmlu kuntratt mal-Ilmentatur jew ditta simili għall-funzjoni ta' destinatur. L-IN mhijiex tipprovdi din il-funzjoni. L-Ilmentatur kien ikun il-fornitur uniku tas-servizzi tad-DMS fis-suq Norveġiż. Madankollu, fl-2012-2013, kompetitur internazzjonali, Citybreak, daħal fis-suq joffri l-funzjoni ta' destinatur, jiġifieri jippermetti l-fornituri tat-turiżmu joħolqu bażi ta' dejta tal-punti ta' interess. (39)

(42) L-RTBs u d-DMOs li qalbu għal visitnorway.com setgħu għalhekk jagħżlu fost il-kumpaniji differenti li joffru l-funzjoni ta' destinatur (New Mind | tellUs jew CityBreak jew kwalunkwe operatur ieħor li jista' jidħol fis-suq), filwaqt li l-konsumaturi li jużaw s-servizzi ta' tfittxija ta' tellUs jistgħu jużaw biss il-funzjonijiet ta' destinatur ta' tellUs. Meta New Mind | tellUs kien l-uniku fornitur tas-servizzi tal-web u tal-infrastruttura, l-RTBs u d-DMOs kollha kellhom jagħmlu kuntratt ma' New Mind | tellUs, kemm għall-funzjoni ta'tfittxija kif ukoll ta' destinatur.

(43) L-użi tal-funzjonijiet differenti, qabel u wara Pilot Alfa, huma ppreżentati fil-grafika li ġejja: Test ta 'immaġni Is-sit web proprju tad-DMO (qabel Pilot Alfa) Is-sit web proprju tad-DMO Tfittxija ta’ tellUs Kumpanija ta’ destinazzjoni Bażi ta’ dejta ta’ tellUs Destinatur ta’ tellUs Kumpanija ta’ destinazzjoni Kumpanija ta’ destinazzjoni Bażi ta’ dejta ta’ CityBreak Bażi ta’ dejta ta’ tellUs Tfittxija ta’ VisitNorway Visitnorway.com Destinatur ta’ tellUs Destinatur ta’ CityBreak Bażi ta’ dejta tal-IN Visitnorway.com (wara Pilot Alfa) Sors: l-Awtorità, abbażi ta' informazzjoni pprovduta mill-awtoritajiet Norveġiżi (Dokument Nru 688213).

(44) Is-servizzi li l-IN kienet qiegħda tipprovdi lill-RTBs u d-DMOs qabel l-implimentazzjoni tal-proġett bl-istruttura l-ġdida (jiġifieri servizzi ta' kummerċ u promozzjoni online fuq is-sit web visitnorway.com), kienu offruti għal miżata kkalkulata abbażi tal-fatturat annwali tagħhom minflok fuq il-prezz tas-suq tas-servizzi miksuba (ara l-premessa 28 ta' hawn fuq). Din is-sistema tal-prezzijiet kienet applikata wkoll taħt Pilot Alfa, mingħajr spejjeż addizzjonali magħmula għas-servizzi addizzjonali pprovduti mill-IN (l-infrastruttura tal-web u servizzi relatati).

(45) L-awtoritajiet Norveġiżi spjegaw (40) li r-raġuni għaliex ma żammewx iktar flus għas-servizzi addizzjonali kienet minħabba li s-servizzi l-ġodda kienu qegħdin jiżviluppaw, u li ż-żewġ kumpaniji involuti fil-proġett pilota investew ħafna ħin u sforzi biex jgħinu fl-iżvilupp tal-funzjonijiet il-ġodda tal-IN, u b'hekk jikkumpensaw l-IN billi jipprovdu kummenti siewja u kontribut fuq is-servizzi l-ġodda.

Proġett “Pilot Beta”

(46) Minn Lulju 2013 sa Novembru 2013, l-IN ħadet l-impenn tal-“Pilot Beta”. Waqt dan il-proġett pilota, l-IN studjat il-mudelli ġodda tan-negozju inkluż il-possibbiltà li tippromwovi l-ftehimiet ġodda ta' sħubija primjum lill-RTBs u d-DMOs kollha.

(47) Mill-1 ta' Jannar 2014, l-IN offriet ftehimiet ta' sħubija primjum lid-DMOs u l-RTBs interessati kollha fuq bażi mhux diskriminatorja. L-IN introduċiet mudell tal-ipprezzar ġdid għal dawn is-servizzi, li fih, skont l-awtoritajiet Norveġiżi, il-prezz mitlub kellu l-ħsieb li jirrifletti l-kostijiet tas-servizzi pprovduti mill-IN, flimkien ma' profitt raġonevoli. Il-mudell tal-ipprezzar il-ġdid applika wkoll għaż-żewġ proġetti pilota, jiġifieri VisitSørlandet u VisitTrondheim mill-1 ta' Jannar 2014.

(48) Konsegwentement, kif indikat fil-figura 2 ta' hawn taħt, l-IN offriet żewġ possibilitajiet differenti lill-RTBs u d-DMOs (41): (i) servizzi taħt il-ftehimiet ta' sħubija primjum (42), u (ii) promozzjoni taħt ftehimiet mhux primjum. (43) Irrispettivament mir-relazzjoni tagħha mal-RTBs u d-DMOs, visitnorway.com tippromwovi n-Norveġja bħala destinazzjoni tat-turiżmu, billi tipprovdi informazzjoni ġenerali dwar il-pajjiż. (44)

(49) Ftehimiet ta' sħubija primjum kienu ffirmati mill-RTBs u d-DMOs li riedu jaqilbu għal visitnorway.com. Fir-rigward ta' dawk l-RTBs u d-DMOs li ma ridux jaqilbu s-siti web tagħhom għal visitnorway.com (imsieħba mhux primjum), l-IN offriet l-istess servizzi ta' promozzjoni u kummerċjalizzazzjoni bħal qabel, permezz tal-ftehimiet standard. Figura 2 L-istruttura attwali ta' visitnorway.com Sors: IN

3. L-ILMENT

(50) New Mind | tellUs fl-ilment tagħha targumenta li l-attivitajiet ta' promozzjoni tal-IN u l-kompiti tagħha fir-rigward ta' visitnorway.com, bħala portal tat-turiżmu nazzjonali, jistgħu jiġu kkunsidrati bħala servizz ta' interess ekonomiku ġenerali (“SGEI”) f'konformità mar-regoli dwar l-għajnuna mill-Istat taż-ŻEE.

(51) Madankollu, fl-2013, l-IN daħlet f'suq ġdid, (45) billi toffri servizzi ekonomiċi ġodda għall-RTBs u d-DMOs li tippermettilhom jaqilbu s-siti web tagħhom għal fuq visitnorway.com (jiġifieri l-infrastruttura tal-web u servizzi relatati). New Mind | tellUs tikkunsidra li, dawn is-servizzi mhumiex parti mill-mandat mogħti mill-IN u mhumiex ipprovduti mill-IN f'konformità mal-każistika ta' Altmark (46).

(52) L-Ilmentatur jenfasizza li filwaqt li tipprovdi servizzi ekonomiċi, l-IN ma għandhiex tirċievi għajnuna mill-Istat. (47)

(53) B'mod partikolari, l-ilment jirreferi għal erba' forom differenti ta' allegata għajnuna mill-Istat: a. in-nuqqas ta' implimentazzjoni ta' separazzjoni tal-kontijiet għall-attivitajiet kummerċjali fi ħdan l-IN, b. il-profitti mitlufa minħabba l-orjentazzjoni mingħajr profitt tal-attivitajiet ekonomiċi tal-IN, c. l-allegata għajnuna lill-RTBs u d-DMOs, mogħtija mill-IN fil-forma ta' infrastruttura tal-web u servizzi relatati bi prezzijiet iktar baxxi mill-prezz tas-suq, u d. l-eżenzjoni ġenerali mit-taxxa fuq l-introjtu mogħtija lill-IN, applikabbli wkoll għall-attivitajiet ekonomiċi tal-IN.

(54) Finalment, New Mind | tellUs tallega wkoll li l-IN tinkoraġġixxi lill-klijenti tagħha sabiex iwaqqfu l-kuntratti preċedenti tagħhom ma' New Mind | tellUs, billi toffri servizzi tat-traduzzjoni b'xejn lill-RTBs u d-DMOs li jaqilbu għal visitnorway.com. (48)

4. IR-RAĠUNIJIET LI WASSLU GĦALL-BIDU TAL-PROĊEDURA TA' INVESTIGAZZJONI FORMALI

(55) Fis-16 ta' Lulju 2014, l-Awtorità ddeċidiet li tibda l-proċedura ta' investigazzjoni formali prevista fl-Artikolu 1(2) tal-Parti I tal-Protokoll 3.

(56) Madankollu, l-Awtorità illimitat il-kamp ta' applikazzjoni tal-investigazzjoni formali għal tliet miżuri identifikati mill-Ilmentatur: (i) in-nuqqas ta' implimentazzjoni ta' separazzjoni ta' kontijiet għall-attivitajiet kummerċjali fi ħdan l-IN u n-nuqqas ta' mekkaniżmu għall-allokazzjoni tal-kostijiet, (ii) il-profitti mitlufa minħabba l-orjentazzjoni mingħajr profitt tal-attività ekonomika, u (iii) l-allegata għajnuna mogħtija mill-IN lill-RTBs u d-DMOs fil-forma ta' prezzijiet mhux suffiċjenti biex jinkiseb dħul raġonevoli fuq l-investiment, filwaqt li jiġu pprovduti bl-infrastruttura tal-web u servizzi relatati.

(57) L-eżenzjoni ġenerali mit-taxxa fuq l-introjtu mogħtija lill-IN kienet eskluża mid-deċiżjoni tal-ftuħ. (49) Proċedura eżistenti ta' għajnuna nbdiet b'rabta ma' din il-kwistjoni.

(58) Rigward il-miżuri li jaqgħu taħt il-kamp ta' applikazzjoni tad-deċiżjoni tal-ftuħ, l-Awtorità kkunsidrat, fuq bażi preliminari, li l-provvista tal-infrastruttura tal-web u servizzi relatati kienet tikkostitwixxi attività ekonomika, li tista' tiġi separata mis-sempliċi promozzjoni tan-Norveġja bħala destinazzjoni tat-turiżmu. Dawn is-servizzi ġodda ġew offruti mill-RTBs u d-DMOs biss mill-1 ta' Jannar 2014. Għaldaqstant, l-Awtorità kkonkludiet li jekk il-miżuri jikkostitwixxu għajnuna mill-Istat, kienu jitqiesu bħala għajnuna ġdida. (50)

(59) Barra minn hekk, l-Awtorità kienet ukoll tal-fehma li jekk jiġi stabbilit li l-IN ma kinitx qiegħda toffri prezz tas-suq kompetittiv għas-servizzi pprovduti lill-RTBs u d-DMOs, l-eżistenza ta' għajnuna ġdida mill-Istat favur dawn l-entitajiet ma setgħetx tiġi eskluża.

(60) Finalment, l-Awtorità kellha dubju kemm l-allegati miżuri ta' għajnuna mill-Istat setgħu jitqiesu kompatibbli mal-ftehim taż-ŻEE skont l-Artikolu 61(3)(c) bħala għajnuna biex jiġu promossi l-attivitajiet tat-turiżmu. (51)

(61) Filwaqt li jitqiesu dawn il-konklużjonijiet preliminari, l-Awtorità kkunsidrat li ma kellhiex informazzjoni suffiċjenti biex teskludi l-eżistenza tal-għajnuna mill-Istat jew l-inkompatibbiltà tagħha mal-Ftehim taż-ŻEE. Għalhekk inbdiet il-proċedura ta' investigazzjoni formali.

5. KUMMENTI MINN PARTIJIET TERZI GĦAD-DEĊIŻJONI TAL-FTUĦ

(62) Hija biss New Mind | tellUs, l-Ilmentatur, li ssottomettiet osservazzjonijiet dwar id-deċiżjoni tal-ftuħ.

(63) Fuq il-mertu, l-Ilmentatur jenfasizza li l-IN daħlet f'suq li diġà jaħdem sew għall-infrastruttura tal-web u servizzi relatati, li huma servizzi ekonomiċi. Id-dħul f'dan is-suq ma jistax jitqies bħala struzzjoni mill-Istat u jkun ta' kunflitt mal-għan ewlieni tal-IN, li tippromwovi l-intraprenditorija privata.

(64) New Mind | tellUs qablet mal-konklużjonijiet preliminari tal-Awtorità dwar il-preżenza tar-riżorsi tal-Istat, l-imputabbiltà, is-selettività u d-distorsjoni potenzjali tal-kompetizzjoni.

(65) Fuq l-eżistenza ta' vantaġġ, l-Ilmentatur iqis li l-IN kontrosussidjat l-infrastruttura tal-web tagħhom u servizzi relatati. Dan huwa minħabba li fi ħdan l-IN ma hemmx separazzjoni xierqa tal-kontijiet, u peress li l-IN ma tagħmilx profitti meta tipprovdi dawn is-servizzi ekonomiċi lill-RTBs u d-DMOs. L-Ilmentatur insista wkoll li l-IN toffri servizzi ta' traduzzjoni mingħajr ħlas (ara l-premessa 54 ta' hawn fuq).

(66) Rigward l-allegata għajnuna favur l-RTBs u d-DMOs, l-Ilmentatur jargumenta li l-awtoritajiet Norveġiżi ma infurmawhomx dwar id-deċiżjoni tal-ftuħ.

(67) Barra minn hekk, huwa argumenta li waqt il-proġetti pilota, il-klijenti pilota magħżula ma bdewx iħallsu għas-servizzi li ngħataw. Il-mudell tal-ipprezzar introdott iktar tard mill-IN ma jkoprix il-kostijiet rilevanti kollha u lanqas ma jwassal għal profitt raġonevoli. B'mod partikolari, l-IN ma inkludietx fil-kalkulazzjonijiet tagħha l-kostijiet kollha tal-iżvilupp relatati mal-infrastruttura maħluqa għall-istruttura l-ġdida (NOK 18-il miljun), u l-IN mhijiex tikkalkula l-ROI (“redditu fuq l-investiment”). Għalhekk, l-RTBs u d-DMOs jiksbu vantaġġ.

(68) Rigward il-kompatibbiltà, l-Ilmentatur argumenta li ma hemmx falliment tas-suq fis-suq inkwistjoni. Barra minn hekk, il-fatt li l-IN toffri servizzi ta' traduzzjoni b'xejn jew issussidjati lill-RTBs u d-DMOs, li jaqilbu l-kontenut tagħhom fuq il-pjattaforma visitnorway.com, jikkostitwixxi kundizzjoni ta' rbit bi ksur tar-regoli antitrust, u għalhekk l-allegata għajnuna mill-Istat ma tistax tiġi ddikjarata kompatibbli.

(69) Fit-13 ta' Jannar 2015, l-Ilmentatur bagħat kopja tal-ittra tal-Baġit tal-2015 tal-Istat lill-Awtorità. (52) Fl-opinjoni tiegħu, din l-ittra tikkonferma li l-attivitajiet tal-IN fl-infrastruttura tal-web u servizzi relatati ma jaqgħux taħt il-mandat tal-IN, li huwa limitat għall-promozzjoni ġenerali tan-Norveġja bħala destinazzjoni tat-turiżmu.

6. KUMMENTI MILL-AWTORITAJIET NORVEĠIŻI GĦAD-DEĊIŻJONI TAL-FTUĦ U GĦALL-KUMMENTI TAL-PARTI TERZA

(70) L-awtoritajiet Norveġiżi wieġbu għad-deċiżjoni tal-ftuħ (53) billi sostnew li l-miżuri disponibbli ma jikkostitwux għajnuna mill-Istat, u jekk xi waħda mill-miżuri tikkostitwixxi għajnuna mill-Istat, din it-tip ta' għajnuna trid tiġi kklassifikata bħala għajnuna li diġà teżisti peress li l-promozzjoni tat-turiżmu fin-Norveġja kienet wieħed mill-kompiti tal-predeċessuri tal-IN minn qabel l-iffirmar tal-Ftehim ŻEE.

(71) Minn naħa oħra, jekk tinstab għajnuna ġdida, din għandha tiġi kkunsidrata kompatibbli mal-Ftehim ŻEE bħala kumpens għal SGEI jew skont l-Artikolu 61(3)(c) tal-Ftehim ŻEE, bħala għajnuna biex tippromwovi s-settur tat-turiżmu.

(72) L-awtoritajiet Norveġiżi jsostnu li “jekk attività ekonomika tista' tiġi separata mill-kompitu tal-korp tal-pubbliku, il-korp jista' jitqies bħala impriża f'din il-funzjoni. L-attivitajiet kollha, madankollu, għandhom jitqiesu bħala mhux ekonomiċi jekk l-attivitajiet mhumiex possibbli li jiġu separati minn ma' xulxin”. (54) Fuq din il-premessa, l-awtoritajiet Norveġiżi jikkunsidraw li l-Awtorità fehmet il-fatti ħażin, peress li s-servizzi involuti, jiġifieri l-infrastruttura tal-web u servizzi relatati, mhumiex ipprovduti fuq bażi awtonoma, iżda biss bħala parti integrali mis-servizzi offruti permezz ta' visitnorway.com, li f'daqqa għandhom jitqiesu bħala attività mhux ekonomika. L-għoti ta' dawn is-servizzi lill-RTBs u d-DMOs hija parti mill-kompitu tal-IN li tippromwovi n-Norveġja bħala destinazzjoni turistika, li hija parti mill-istrateġija nazzjonali għat-turiżmu biex tippromwovi n-negozju. Konsegwentement, l-infrastruttura tal-web u servizzi relatati ma jistgħux jiġu vvalutati waħedhom iżda biss bħala parti mill-attivitajiet promozzjonali tal-IN.

(73) Fi kwalunkwe każ, meta l-IN tidħol fi ftehimiet biex tipprovdi servizzi mħallsa, tuża mudell tal-kostijiet bażiċi biex tiżgura li l-kostijiet rilevanti kollha tas-servizzi għall-IN jittieħdu inkunsiderazzjoni. Din il-metodoloġija ġiet ikkodifikata fil-“Linji Gwida għall-ħlasijiet tal-utenti” estratti mill-ittra tal-Baġit tal-2011 tal-IN, (55) u l-IN ilha tapplikaha mill-2011. L-IN użat ukoll din il-metodoloġija tal-allokazzjoni tal-kostijiet fil-ftehimiet primjum li tippermetti l-IN tkopri l-kostijiet kollha relatati mal-ftehimiet primjum. L-IN inkludiet ukoll fil-baġit u l-prezzijiet tagħha, profitt mhux mistenni ta' [… % sa … %]. L-awtoritajiet Norveġiżi spjegaw ukoll li s-settur tat-turiżmu u, b'mod partikolari, is-suq tas-servizzi tal-infrastruttura tal-web, huwa settur dinamiku ħafna. Konsegwentement, l-IN u visitnorway.com għandhom jadattaw is-servizzi li qegħdin jiġu pprovduti skont l-iżviluppi teknoloġiċi u tas-suq.

(74) Fir-rigward tal-kompatibbiltà, l-awtoritajiet Norveġiżi jargumentaw dwar l-applikazzjoni tar-regoli tal-SGEI. Skont l-awtoritajiet Norveġiżi, jekk is-servizzi vvalutati f'dan il-każ kienu kkunsidrati bħala attivitajiet ekonomiċi u kellha tinstab l-għajnuna, tali għajnuna kellha tiġi vvalutata skont ir-regoli tal-kompatibbiltà tal-SGEI. (56) Hija l-opinjoni tal-awtoritajiet Norveġiżi li l-għoti ta' dawn is-servizzi jissodisfa l-ispirtu tad-Deċiżjoni tal-Kummissjoni 2012/21/UE. (57)

(75) L-awtoritajiet Norveġiżi jargumentaw ukoll li l-miżuri involuti għandhom jiġu ddikjarati kompatibbli mal-funzjonament tal-Ftehim ŻEE, skont l-Artikolu 61(3)(c) tal-Ftehim ŻEE, bħala għajnuna mill-Istat biex jiġi promoss is-settur tat-turiżmu.

(76) L-awtoritajiet Norveġiżi jenfasizzaw li l-għoti ta' aċċess lill-RTBs u d-DMOs għall-pjattaforma żied il-kompetizzjoni fis-suq tas-servizzi ta' destinatur downstream. Din għandha tittieħed inkunsiderazzjoni sabiex jiġi bbilanċjat kwalunkwe effett possibbilment negattiv tal-allegata għajnuna. L-awtoritajiet Norveġiżi jispjegaw li, minħabba li visitnorway.com tiġbor l-informazzjoni dwar prodotti tal-ivvjaġġar minn kull kompetitur possibbli, jiġifieri New Mind | tellUs jew Citybreak jew kwalunkwe kumpanija oħra li tista' tidħol fis-suq, il-pressjoni kompetittiva f'dan is-suq żdiedet. Fil-passat, New Mind | tellUs kienet l-unika fornitur fis-suq. Barra minn hekk, l-IN toffri l-pjattaforma lill-RTBs u d-DMOs, li ma jikkompetux mal-impriżi barra mill-fruntieri Norveġiżi.

(77) L-awtoritajiet Norveġiżi jilmentaw li l-IN toffri servizzi ta' traduzzjoni b'xejn lill-RTBs u d-DMOs li ffirmaw ftehimiet primjum u spjegaw kif l-IN tieħu f'idejha l-ispejjeż tat-traduzzjoni f'xenarji differenti. B'mod ġenerali, l-IN tkopri parti mill-ispejjeż tat-traduzzjoni tal-RTBs u d-DMOs rigward l-informazzjoni ta' interess ġenerali bħala parti mill-kompitu tagħha li tippromwovi n-Norveġja bħala destinazzjoni tat-turiżmu. Madankollu, tkopri biss 50 % tal-ispejjeż tat-traduzzjoni tal-punti speċifiċi ta' interess tal-RTBs u d-DMOs. (58) Din hija r-regola ġenerali għal kull RTB u DMO. Madankollu, rigward l-RTBs u d-DMOs li qalbu għal visitnorway.com (jiġifieri l-imsieħba primjum), l-IN ma tkopri l-ebda spiża tat-traduzzjoni. Fi kliem ieħor, l-imsieħba primjum jitilfu l-faċilitajiet tat-traduzzjoni. Għaldaqstant, kuntrarjament għall-allegazzjonijiet tal-Ilmentatur, ma hemm l-ebda inċentiv biex jiġi ffirmat ftehim ta' sħubija primjum sabiex jingħata kumpens għall-ispejjeż tat-traduzzjoni.

(78) Bi tweġiba għall-kummenti tal-Ilmentatur, l-awtoritajiet Norveġiżi jenfasizzaw li l-IN mhijiex f'kompetizzjoni ma' New Mind | tellUs. Huwa minnu li l-għoti tal-aċċess għal visitnorway.com lill-RTBs u d-DMOs wassal biex servizzi offruti qabel minn kumpaniji esterni tal-IT parzjalment spiċċaw, iżda l-IN mhijiex tikkompeti direttament mal-Ilmentatur. Fi kliem ieħor, l-IN mhijiex tieħu post New Mind | tellUs bħala fornitur tal-IT, iżda xi wħud mill-funzjonijiet (bħat-tfittxija ta' TellUs) mhumiex meħtieġa iktar jew mhumiex teknikament fattibbli.

(79) L-awtoritajiet Norveġiżi ssottomettew ukoll lill-Awtorità evidenza biex juru li l-IN infurmat lill-RTBs u d-DMOs dwar id-deċiżjoni tal-ftuħ. L-IN bagħtet ittri elettroniċi lill-imsieħba primjum kollha (allegati benefiċjarji ta' għajnuna mill-Istat) u s-sit web tal-IN irrefera wkoll għad-deċiżjoni tal-ftuħ. (59)

(80) Finalment, bi tweġiba għall-aħħar ittra rċevuta mill-Ilmentatur (60) (ikkwotata fil-premessa 69 ta' hawn fuq), l-awtoritajiet Norveġiżi kkunsidraw li l-kwistjoni indikata minn New Mind | tellUs kienet diġà twieġbet b'mod xieraq. Għaldaqstant, ma kienet meħtieġa l-ebda kjarifika oħra. (61)

II. VALUTAZZJONI

1. IL-PREŻENZA TA' GĦAJNUNA MILL-ISTAT

(81) L-Artikolu 61(1) tal-Ftehim ŻEE jaqra kif ġej: “Sakemm ma jkunx stipulat mod ieħor f'dan il-Ftehim, kull għajnuna mogħtija mill-Istati Membri tal-KE, l-Istati tal-EFTA jew permezz ta' riżorsi tal-Istat fi kwalunkwe forma li twassal biex ixxekkel jew thedded li xxekkel il-kompetizzjoni billi tiffavorixxi ċerti impriżi jew il-produzzjoni ta' ċerti prodotti, sa fejn tolqot il-kummerċ bejn il-Partijiet Kontraenti, tkun inkompatibbli mal-funzjonament ta' dan il-Ftehim.”

(82) Miżura tikkostitwixxi għajnuna mill-Istat skont l-Artikolu 61(1) tal-Ftehim ŻEE jekk tissodisfa erba' kundizzjonijiet. L-ewwel nett, il-miżura trid tkun iffinanzjata mill-Istat jew permezz ta' riżorsi tal-Istat u trid tkun attribwibbli lill-Istat. It-tieni, il-miżura trid tagħti vantaġġ. It-tielet, il-miżura trid tiffavorixxi impriżi jew attivitajiet ekonomiċi magħżulin. Ir-raba', il-miżura trid tkun responsabbli li taffettwa n-negozju bejn il-Partijiet Kontraenti u responsabbli li xxekkel il-kompetizzjoni fiż-ŻEE.

(83) Biex tkun preżenti għajnuna mill-Istat, il-kundizzjonijiet kumulattivi tal-Artikolu 61(1) għandhom jiġu ssodisfati. (62)

1.1. IL-KAMP TA' APPLIKAZZJONI TA' DIN ID-DEĊIŻJONI

(84) Id- deċiżjoni tal-ftuħ tirreferi għall-allegata għajnuna mill-Istat favur l-IN kif ukoll favur l-RTBs u d-DMOs. It-tħassib tal-Awtorità, flimkien mal-informazzjoni rċevuta mill-Ilmentatur u l-awtoritajiet Norveġiżi, kien iffukat fuq l-infrastruttura tal-web u servizzi relatati pprovduti mill-IN lill-RTBs u d-DMOs permezz tal-ftehimiet ta' sħubija primjum.

(85) Madankollu, waqt il-proċedura formali, l-Awtorità kkonkludiet li sabiex tivvaluta l-imġiba tal-IN fl-infrastruttura tal-web u servizzi relatati tas-suq, huwa meħtieġ ukoll li jiġu vvalutati s-servizzi kummerċjali l-oħrajn ipprovduti mill-IN lill-RTBs u d-DMOs, jiġifieri l-promozzjoni u l-kummerċjalizzazzjoni ta' servizzi b'kontenut speċifiku. Dan huwa minħabba li l-pjan tan-negozju tal-IN rigward l-istruttura l-ġdida jirreferi għaż-żewġ tipi ta' servizzi.

(86) Konsegwentement, anke jekk servizzi speċifiċi ta' promozzjoni u kummerċjalizzazzjoni ma kinux koperti mid-deċiżjoni tal-ftuħ u mhumiex koperti minn din id-deċiżjoni, l-Awtorità se tirreferi għalihom sal-punt meħtieġ biex tiddeċiedi dwar l-allegati miżuri ta' għajnuna mill-Istat permezz tal-infrastruttura tal-web u servizzi relatati.

1.2. MIŻURI POSSIBBLI TA' GĦAJNUNA MILL-ISTAT FAVUR L-IN

1.2.1. Jekk l-IN tistax tiġi kkunsidrata bħala “impriża”

(87) Skont l-Artikolu 61(1) tal-Ftehim ŻEE, sabiex jikkostitwixxu għajnuna mill-Istat il-miżuri għandhom jiffavorixxu ċerti impriżi jew il-produzzjoni ta' ċerti prodotti. L-Artikolu 61(1) tal-Ftehim ŻEE japplika biss meta l-benefiċjarju tal-għajnuna hija impriża. Konsegwentement, huwa neċessarju li jiġi eżaminat jekk l-IN tikkwalifikax bħala impriża fis-sens tal-Artikolu 61(1) tal-Ftehim ŻEE.

(88) Impriżi huma entitajiet involuti f'attività ekonomika, irrispettivament mill-istatus legali tagħhom u l-mod li bih huma ffinanzjati. (63) Attivitajiet ekonomiċi huma dawk li joffru prodotti jew servizzi f'suq. (64) L-entitajiet kollha li huma legalment distinti mill-Istat u li jwettqu attivitajiet ekonomiċi huma kkunsidrati bħala “impriżi”. L-Artikolu 61(1) tal-Ftehim ŻEE jkopri l-impriżi pubbliċi u privati kollha. (65)

(89) Jekk entità twettaq attivitajiet ekonomiċi, għandha tiġi kkunsidrata bħala impriża b'rabta ma' dawk is-servizzi speċifiċi waħedhom, mingħajr referenza għall-mod li bih l-attivitajiet l-oħrajn tagħha għandhom jiġu klassifikati. (66)

(90) L-awtoritajiet Norveġiżi sostnew li l-provvista tal-infrastruttura tal-web u servizzi relatati ma tistax tiġi definita bħala attività ekonomika. Fl-opinjoni tagħhom, dawk is-servizzi mhumiex separabbli mis-servizzi offruti lill-RTBs u d-DMOs biex jippromwovu n-Norveġja bħala destinazzjoni turistika permezz ta' visitnorway.com. Peress li l-iżvilupp u l-ġestjoni ta' din il-pjattaforma jirrispondu għall-objettiv li n-Norveġja tiġi promossa bħala destinazzjoni turistika u dan il-kompitu ġenerali ma jistax jiġi definit bħala attività ekonomika, lanqas is-servizzi tal-IT taħt skrutinju f'dan il-każ ma jistgħu jiġu definiti b'dan il-mod.

(91) L-Awtorità ssostni l-konklużjoni opposta, billi tikkonferma l-opinjoni preliminari tagħha espressa fid-deċiżjoni tal-ftuħ.

(92) L-Awtorità tinnota, l-ewwel nett, li l-ittra tal-baġit tal-2013 (67) tippermetti lill-IN tipprovdi attivitajiet ekonomiċi u mhux ekonomiċi, peress li nstabet differenza rigward il-finanzjament ta' dawk l-attivitajiet: l-attivitajiet ekonomiċi għandhom ikunu pprovduti fuq it-termini tas-suq u għalhekk iffinanzjati mill-klijenti. Konsegwentement, teżisti l-possibbiltà legali għall-IN biex tipprovdi servizzi ekonomiċi u mhux ekonomiċi fl-istess ħin.

(93) It-tieni nett, l-Awtorità tikkunsidra li l-fatt li l-IN, f'ċerti okkażjonijiet, taġixxi bħala strument tal-Istat biex tiżgura promozzjoni ġenerali tan-Norveġja u f'dan ir-rigward ma tipprovdix servizzi jew prodotti fis-suq, mhijiex raġuni suffiċjenti biex jiġi konkluż li l-IN mhijiex toffri servizzi ekonomiċi oħrajn fis-settur tat-turiżmu.

(94) It-tielet nett, l-Awtorità targumenta li l-promozzjoni tan-Norveġja bħala destinazzjoni turistika mhijiex attività ekonomika. Madankollu, fuq il-pjattaforma, l-IN toffri tipi differenti ta' servizzi. L-IN toffri kontenut ġenerali ta' kummerċjalizzazzjoni u promozzjoni rigward in-Norveġja, jiġifieri informazzjoni ġenerali dwar l-iljieli mdawla, it-temp, il-karatteristiċi ġeografiċi tal-pajjiż, eċċ., iżda anke kontenut speċifiku tat-turiżmu, jiġifieri l-promozzjoni tal-lukandi, ristoranti, jew negozji oħrajn. Il-kummerċjalizzazzjoni tal-informazzjoni ġenerali dwar in-Norveġja mhijiex attività ekonomika, iżda l-promozzjoni ta' negozji speċifiċi tat-turiżmu tikkostitwixxi attività ekonomika.

(95) L-Awtorità ma tistax taċċetta l-argument li l-provvista tal-infrastruttura tal-web u servizzi relatati lill-RTBs u d-DMOs ma tikkostitwixxix attività ekonomika għaliex l-għan aħħari huwa li tipprovdi attività mhux ekonomika, jiġifieri promozzjoni ġenerali tan-Norveġja bħala destinazzjoni turistika. Hija l-fehma tal-Awtorità li l-għan tal-awtoritajiet Norveġiżi mhuwiex rilevanti meta jiġi stabbilit jekk l-IN tipprovdix attività ekonomika. L-Awtorità tikkunsidra li l-promozzjoni tan-negozju privat tat-turiżmu jinvolvi attività ekonomika.

(96) Il-każistika aċċettat f'ċerti każijiet li “ma hemmx bżonn li tifred l-attività tax-xiri tal-oġġetti mill-użu sussegwenti li jsir minnhom biex tiġi determinata n-natura tal-attività tax-xiri, u li n-natura tal-attività tax-xiri għandha tkun determinata skont jekk l-użu sussegwenti tal-oġġetti mixtrija huwiex ikkunsidrat bħala attività ekonomika”. (68) Madankollu, l-Awtorità tfakkar li l-benefiċjarji tas-servizzi tal-IT tal-IN, l-RTBs u d-DMOs, qegħdin jużaw ukoll dawn is-servizzi biex iwettqu kemm is-servizzi ekonomiċi, kif ukoll mhux ekonomiċi. L-RTBs u d-DMOs jipprovdu promozzjoni ġenerali tat-turiżmu taż-żoni ġeografiċi tagħhom rispettivament, iżda anki attivitajiet speċifiċi tat-turiżmu f'isem l-azzjonisti u l-klijenti tagħhom. Għalhekk l-Awtorità tikkonkludi li l-IN tipprovdi servizzi ekonomiċi.

(97) Ir-raba' nett, l-Awtorità tikkunsidra li, b'mod kuntrarju għall-argument imressaq mill-awtoritajiet Norveġiżi, ara l-premessa 90 ta' hawn fuq, sabiex tippromwovi n-Norveġja bħala destinazzjoni turistika, mhuwiex neċessarju li jiġu pprovduti wkoll infrastruttura tal-web u servizzi relatati. Fil-fatt, sal-2013, l-IN kienet tippromwovi t-turiżmu fin-Norveġja b'suċċess, minkejja l-fatt li ilha toffri servizzi tal-web permezz ta' ftehimiet ta' sħubija primjum minn din id-data biss. L-Awtorità tenfasizza li l-awtoritajiet Norveġiżi ma pprovdewx evidenza biex jikkonkludu li sakemm is-servizzi tal-web imsemmija huma offruti permezz ta' visitnorway.com, l-isforzi tal-IN biex jippromwovu t-turiżmu fil-pajjiż se jkunu ineffiċjenti. Għaldaqstant, l-Awtorità ma taċċettax li sabiex tiġi promossa n-Norveġja bħala destinazzjoni turistika huwa neċessarju li jkunu pprovduti wkoll l-infrastruttura tal-web u servizzi relatati. Għalhekk, l-Awtorità tonqos milli tara li s-servizzi huma inseparabbli.

(98) Il-ħames nett, l-Awtorità tfakkar li fid-definizzjoni ta' servizz bħala wieħed ekonomiku, fattur sinifikanti huwa jekk teżistix kompetizzjoni fis-suq inkwistjoni, jiġifieri jekk hemmx entitajiet oħrajn li joffru prodotti u servizzi sostitwibbli jew identiċi. (69) L-infrastruttura tal-web u servizzi relatati huma pprovduti wkoll minn operaturi privati, bħall-Ilmentatur, u għalhekk l-Awtorità tikkonkludi li din il-kundizzjoni hija ssodisfata f'dan il-każ.

(99) Fil-każistika tagħha, il-QtĠ enfasizzat li l-attivitajiet ekonomiċi huma normalment offruti bi ħlas. (70) Kemm l-Ilmentatur kif ukoll l-IN jipprovdu servizzi tal-infrastruttura tal-web u servizzi relatati bi ħlas, għalhekk l-Awtorità tikkunsidra din bħala raġuni oħra għaliex dawn is-servizzi għandhom jiġu definiti bħala ekonomiċi.

(100) Skont il-fehma tal-Awtorità l-konklużjoni tgħodd anke jekk l-IN ma tipprovdix l-infrastruttura tal-web u servizzi relatati bħala servizz għalih waħdu; meta s-siti web tal-RTBs u d-DMOs ikunu integrati f'visitnorway.com, l-RTBs u d-DMOs jirċievu servizzi mill-pjattaforma, li huma kienu jużaw qabel biex jixtru minn operaturi privati bi ħlas. Konsegwentement, mhuwiex rilevanti jekk l-għoti ta' dawn is-servizzi huwiex offrut biss lill-RTBs u d-DMOs u mhux lill-kumpaniji ta' ġestjoni tad-destinazzjoni oħrajn.

(101) Konsegwentement, l-Awtorità tikkonkludi li l-IN hija impriża fis-sens tal-Artikolu 61(1) tal-Ftehim ŻEE meta tipprovdi infrastruttura tal-web u servizzi relatati.

1.2.2. Vantaġġ ekonomiku

(102) Kif intqal diġà, l-awtoritajiet Norveġiżi argumentaw li l-provvista tal-infrastruttura tal-web u servizzi relatati għandhom jinftehmu fil-kuntest tal-attivitajiet tal-IN biex jippromwovu t-turiżmu, bħala parti mill-objettiv tan-Norveġja biex inaqqsu n-numru tal-RTBs u d-DMOs u tagħmel l-industrija tat-turiżmu iktar effiċjenti. L-Awtorità tfakkar li l-Artikolu 61(1) tal-Ftehim ŻEE ma jagħmilx distinzjoni bejn interventi mill-Istat b'referenza għall-kawżi jew l-għanijiet tagħhom iżda jiddefinihom b'referenza għall-effetti tagħhom. (71) Il-QtĠ iddikjarat li “jirriżulta li l-kunċett tal-għajnuna mill-Istat huwa oġġettiv; it-test ikun jekk il-miżura tal-Istat tagħtix vantaġġ lill-impriża partikolari waħda jew iktar”. (72) Għalhekk, l-iskopijiet tal-istruttura l-ġdida tat-turiżmu Norveġiż mhumiex rilevanti biex jiddeterminaw jekk l-allegati miżuri jinvolvux vantaġġ u għajnuna mill-Istat.

(103) F'din il-kawża, l-eżistenza ta' vantaġġ jiddependi fuq (i) jekk l-IN kontrosussidjatx l-attivitajiet ekonomiċi tagħha b'fondi pubbliċi rċevuti biex tikkumpensa għall-attivitajiet mhux ekonomiċi tagħha, u (ii) jekk l-IN irrikjedietx redditu adegwat fuq il-kapital (profitt raġonevoli) għas-servizzi ekonomiċi pprovduti lill-RTBs u d-DMOs.

(104) Dawn iż-żewġ kwistjonijiet se jiġu vvalutati fiż-żewġ subtaqsimiet li jmiss. Għall-iskop tal-valutazzjoni, l-Awtorità se tiddetermina jekk l-RTBs u d-DMOs ġewx mitluba jħallsu għas-servizzi mixtrija mill-IN bi prezz taħt il-livell li jkun jipprevali fl-istabbiliment ta' suq kompetittiv (jiġifieri nuqqas ta' saħħa fis-suq). L-Awtorità tikkunsidra li indikatur raġonevoli għal-livell kompetittiv bħal dan huwa prezz suffiċjenti biex ikopri l-kostijiet inkrimentali, jiġifieri l-kostijiet varjabbli attribwibbli direttament u kondiviżjoni xierqa tal-kostijiet (fissi) komuni, flimkien ma' qligħ adegwat fuq il-kapital. (73)

1.2.2.1. Kontrosussidjar tal-infrastruttura tal-web u servizzi relatati

(105) Meta entità twettaq kemm attivitajiet ekonomiċi kif ukoll mhux ekonomiċi, għandha tiġi stabbilita sistema kontabilistika tal-kostijiet biex tiżgura li l-attivitajiet ekonomiċi ma jiġux issussidjati permezz ta' riżorsi tal-Istat allokati lill-attivitajiet mhux ekonomiċi ta' dik l-entità. (74)

(106) Mekkaniżmi tal-allokazzjoni tal-kostijiet oġġettivi u trasparenti għandhom ikunu implimentati biex jiżguraw li r-riżorsi tal-Istat allokati lill-attivitajiet mhux ekonomiċi ta' dik l-entità ma jkoprux kostijiet inkrimentali relatati mal-attivitajiet ekonomiċi. Mingħajr dawn it-tip ta' mekkaniżmi fis-seħħ, l-attivitajiet ekonomiċi jistgħu jiksbu vantaġġi mill-fondi pubbliċi mogħtija lill-attivitajiet mhux ekonomiċi. Barra minn hekk, il-kontijiet interni għandhom jippermettu l-identifikazzjoni tal-kostijiet u d-dħul korrispondenti għas-servizzi differenti. (75)

(107) Konsegwentement, l-Awtorità se tivverifika jekk l-IN kellhiex fis-seħħ metodoloġija li tippermettilha tissepara l-kostijiet u d-dħul tal-attivitajiet ekonomiċi u mhux ekonomiċi tagħha, bħala mezz biex teskludi r-riskju ta' sussidjar reċiproku bejn l-attivitajiet differenti tal-IN. L-Awtorità se tivvaluta wkoll il-kontijiet tal-IN fir-rigward tas-servizzi ekonomiċi pprovduti lill-RTBs u d-DMOs.

Mekkaniżmu għall-allokazzjoni tal-kostijiet

(108) Kif diġà ntqal, impriża pubblika li twettaq attivitajiet ekonomiċi u mhux ekonomiċi trid timplimenta sistemi u proċeduri kontabilistiċi li jippermettulha talloka l-kostijiet inkrimentali involuti fil-provvista tas-servizzi ekonomiċi lill-kontijiet li fihom attivitajiet ekonomiċi. (76)

(109) Abbażi tal-informazzjoni pprovduta mill-IN, l-Awtorità kkonkludiet li l-kostijiet komuni huma dawn li ġejjin (i) kostijiet tal-iżvilupp tal-istruttura tal-proġett il-ġdid, (ii) kostijiet operatorji ġenerali, jiġifieri ta' segwitu u ta' amministrazzjoni, appoġġ tal-webmaster, eċċ., u (iii) kostijiet operatorji tekniċi tal-pjattaforma, jiġifieri l-konsulenti tal-IT, miżati annwali tal-liċenzja tas-softwer, manutenzjoni tal-ħardwer u softwer, eċċ. (77)

(110) L-Awtoritajiet Norveġiżi spjegaw li l-kostijiet tal-iżvilupp jirrappreżentaw kostijiet għall-immaniġġjar tal-proġett, l-iżvilupp tal-kunċett, l-iżvilupp u t-titjib tekniku, l-ittestjar u x-xogħol magħmul minn konsulenti biex jippreparaw visitnorway.com għall-proġett strutturali l-ġdid. Fl-2013, l-ispejjeż tal-iżvilupp kienu madwar NOK 18-il miljun. (78)

(111) Skont it-tweġiba mill-awtoritajiet Norveġiżi għad-deċiżjoni tal-ftuħ, (79) NOK 4 miljun ġew allokati lis-servizzi ekonomiċi pprovduti permezz tal-pjattaforma. Skont l-informazzjoni pprovduta, meta titqies il-kondiviżjoni tal-kostijiet ibbażata fuq it-trasparenza sħiħa bejn il-kummerċjalizzazzjoni ġenerika u l-kummerċjalizzazzjoni speċifika, (80) il-maġġoranza l-kbira tal-ispejjeż tekniċi u operatorji tal-istruttura l-ġdida (madwar 89 %) hija marbuta mal-kummerċjalizzazzjoni ġenerika tan-Norveġja (attività mhux ekonomika). Għalhekk, il-mudell tan-negozju tal-IN inkluda NOK 4 miljun tal-kostijiet tal-iżvilupp bħala kostijiet tal-investiment. L-awtoritajiet Norveġiżi pprovdew informazzjoni li kkonfermat li din hija allokazzjoni raġonevoli tal-kostijiet tal-iżvilupp. B'mod partikolari, l-IN infurmat lill-Awtorità li permezz tal-iskrinjar ta' 15 766 paġna editorjali u 19 000 elenkazzjoni, ġie kkalkulat li 84,3 % taż-żjarat kollha tal-paġni huma ddefiniti bħala kummerċjalizzazzjoni ġenerika u 15,7 % taż-żjarat kollha tal-paġni huma elenkazzjonijiet kummerċjali fil-perjodu mit-23 ta' Marzu 2014 sat-23 ta' Marzu 2015. (81) Għalhekk, l-akbar parti tal-kostijiet tal-iżvilupp għandha tiġi allokata lis-servizzi mhux ekonomiċi tal-pjattaforma.

(112) Abbażi tal-informazzjoni pprovduta u li ssir referenza għaliha hawn fuq, l-Awtorità tinnota li l-perċentwal tal-kostijiet tal-iżvilupp allokati lis-servizzi ekonomiċi tal-IN huwa iktar minn 20 %, li huwa ikbar mis-sehem attwali tal-kostijiet relatati mal-promozzjoni ta' kontenut speċifiku kif imsemmi hawn fuq. L-Awtorità tikkonkludi għalhekk, li l-allokazzjoni ta' NOK 4 miljun għall-mudell kummerċjali tal-ftehimiet ta' sħubija primjum hija raġonevoli u ġustifikata.

(113) L-Ilmentatur jargumenta, madankollu, li l-kostijiet tal-iżvilupp għandhom jinkludu wkoll partijiet mill-kostijiet relatati mat-twaqqif tal-pjattaforma nnifisha fl-2007.

(114) L-IN tikkonferma li dawn il-kostijiet ma ġewx inklużi fil-kalkolu tal-ispejjeż. L-IN targumenta li l-pjattaforma kienet diġà teżisti qabel l-iffirmar tal-ftehimiet primjum, u l-RTBs u d-DMOs kellhom diġà ftehim ta' kooperazzjoni, bil-ħlas ta' miżata tal-imsieħba annwali, li kkontribwiet għat-twaqqif tal-pjattaforma. (82) Barra minn hekk, il-kostijiet tal-bidu ma ġewx inklużi għaliex ma kinux kapitalizzati, (83) kif permess mill-istandards kontabilistiċi Norveġiżi (NRS 19). (84) NRS 19 għandu x'jaqsam mal-ispiża diretta rilevanti u l-kapitalizzazzjoni tal-kostijiet. Skont dan l-istandard, assi intanġibbli, jiġifieri assi mhux monetarji mingħajr sustanza fiżika, li l-kumpanija tuża fil-manifattura jew fil-bejgħ ta' prodotti u servizzi, ma għandhomx bżonn li jiġu kapitalizzati. Skont dawn ir-regoli, fil-każ ta' visitnorway.com, l-ebda kost fost il-kostijiet tal-iżvilupp ma ġie għalhekk kapitalizzat.

(115) Barra minn hekk, l-awtoritajiet Norveġiżi spjegaw li fl-2015 pjattaforma DMS ġdida bbażata fuq cloud għal visitnorway.com se tkun implimentata. Il-pjattaforma attwali bil-kontenut kollu, rutini, liċenzji tas-softwer eċċ., se tibqa' fis-seħħ sal-aħħar tal-2015 u wara dan se titwaqqaf. It-testi u r-ritratti biss se jitpoġġew fuq il-pjattaforma l-ġdida u l-pjattaforma teknika l-antika mhuwa se jibqgħalha l-ebda valur minħabba l-evoluzzjoni teknika fis-suq. Għalhekk, skont l-IN, ma hemm l-ebda raġuni ekonomika għal kapitalizzazzjoni tal-proġetti tal-IT bħal visitnorway.com.

(116) L-Awtorità taċċetta dan l-argument peress li l-istandards kontabilistiċi Norveġiżi jippermettu n-nonkapitalizzazzjoni ta' dawn it-tipi ta' kostijiet. L-Awtorità tikkunsidra li sal-punt sa fejn il-kumpaniji kollha fin-Norveġja huma intitolati biex ma jikkapitalizzawx dawn it-tipi ta' kostijiet, anke jekk dan il-fatt jista' jiġi kkunsidrat bħala vantaġġ, mhuwiex selettiv. Il-miżura (il-possibbiltà li l-kostijiet ma jiġux kapitalizzati) hija miftuħa għas-setturi kollha tal-ekonomija, għall-forom kollha tal-kumpaniji u għall-forom kollha tal-produzzjoni. Għaldaqstant, meta jiġġarrbu kostijiet koperti mir-regola tal-NRS 19, il-miżura la tkun tikkostitwixxi vantaġġ selettiv u lanqas għajnuna mill-Istat. (85)

(117) Rigward il-kostijiet operatorji ġenerali għall-perjodu 2013-2018, metodoloġija tal-kost sħiħ fis-siegħa hija applikata mill-IN biex talloka l-kostijiet differenti. (86) Din il-metodoloġija hija bbażata fuq il-linji gwida kkwotati fil-paragrafu 73 ta' hawn fuq, adottata fl-2011 u applikata minn dakinhar. Skont din il-metodoloġija, il-prezz għas-servizzi huwa bbażat fuq in-numru ta' sigħat iddedikati mill-impjegati sabiex jipprovdu dawn is-servizzi. (87) Il-kostijiet fis-siegħa tal-IN jikkonsistu minn kostijiet diretti tal-persunal għall-persuna li qiegħda twettaq ix-xogħol, u kostijiet ġenerali li huma neċessarji sabiex jiżguraw li l-persuna hija kapaċi tagħmel xogħolha. (88) Kostijiet ġenerali jinkludu l-kera, l-uffiċċju, it-telefonija, l-immaniġġjar u s-servizzi konġunti bħall-finanzi, IT, HR, eċċ. L-IN iżżid il-kost tagħha fis-siegħa bi 3 % kull sena mill-2014 'il quddiem sabiex tiżgura li l-kostijiet kollha jibqgħu jiġu koperti. (89)

(118) Bl-applikazzjoni ta' din il-metodoloġija, l-IN tiżgura li l-proġetti differenti huma ffinanzjati mir-remunerazzjoni tal-klijenti individwali, li tkopri l-kostijiet li ntefqu mill-IN billi tipprovdihom bis-servizz.

(119) Għaldaqstant, skont il-fehma tal-Awtorità, tal-inqas f'dan il-każ, din hija metodoloġija suffiċjenti għall-allokazzjoni tal-ispejjeż komuni.

(120) L-Awtorità tosserva li waqt l-istudju pilota (2012-2013), il-kost fis-siegħa assenjat lill-kontijiet taż-żewġ studji pilota kien inqas mir-rata fis-siegħa tal-kost standard sħiħ stabbilit mill-IN. (90) Madankollu, din il-miżata mnaqqsa kull siegħa kienet ikkumpensata billi tqis il-ħin iddedikat mill-RTBs u d-DMOs biex jipprovdu kontenut, rispons u assistenza biex jiżviluppaw l-istruttura l-ġdida. (91)

(121) Rigward l-allokazzjoni tal-kostijiet tekniċi, l-IN tuża metodoloġija bbażata fuq il-“kost għal kull żjara ta' paġna”. (92) Skont din il-metodoloġija, l-IN tikkalkula l-kost għal kull żjara ta' paġna fuq il-pjattaforma u wara tikkalkula s-sehem tal-kostijiet tekniċi li għandhom jitħallsu mill-RTBs/DMOs abbażi tas-sehem attwali tagħhom ta' żjarat ta' paġni. Hija l-fehma tal-Awtorità li din il-metodoloġija tippermetti lill-IN talloka b'mod adegwat l-ispejjeż bejn il-kummerċjalizzazzjoni ġenerika u s-servizzi kummerċjali. Il-pjan ta' direzzjoni tan-negozju tal-IN jipprevedi li jinżamm ħlas għas-servizzi ekonomiċi pprovduti lill-RTBs u d-DMOs skont din il-metodoloġija sal-2018.

(122) Għaldaqstant, l-Awtorità hija tal-fehma li hemm fis-seħħ mekkaniżmu oġġettiv u trasparenti għall-allokazzjoni tal-ispejjeż li jippermetti li l-IN tissalvagwardja li d-dħul mill-attivitajiet ekonomiċi biss jintuża biex jiġu koperti l-kostijiet relatati mal-operazzjonijiet tagħhom (inklużi kostijiet inkrimentali u sehem adegwat tal-kostijiet komuni).

Separazzjoni tal-kontijiet

(123) Waqt il-proċedura formali tal-investigazzjoni, l-awtoritajiet Norveġiżi pprovdew l-Awtorità b'iktar informazzjoni dwar is-sistema kontabilistika fi ħdan l-IN.

(124) Il-kontijiet annwali tal-IN fihom kontijiet konsolidati għall-kumpanija, inkluż rapport tal-introjtu, karta bilanċjali u noti skont l-Att Norveġiż dwar il-Kontabilità. Dawn il-kontijiet jiġu vverifikati minn awditur estern, approvati mill-assemblea ġenerali tal-IN u ppreżentati fir-reġistru tan-negozju nazzjonali tan-Norveġja. Dawn il-kontijiet konsolidati jistgħu jiġu diżaggregati fi tmien subkontijiet differenti, wieħed għal kull attività/programm imwettqa mill-IN (self, fondi, proġetti eċċ.). Dawn is-subkontijiet għandhom ir-rapport tal-introjtu tagħhom stess kif ukoll kontijiet tal-karta bilanċjali.

(125) Visitnorway.com hija inkluża fil-kont tal-attivitajiet tal-proġett. Barra minn hekk, l-IN spjegat li kull proġett individwali — bħal visitnorway.com — għandu subkont speċifiku. B'mod partikolari, il-proġetti għandhom numri separati tal-proġetti għall-attivitajiet esterni kummerċjali. (93) B'dan il-mod, huwa żgurat li d-dħul u l-kostijiet tal-attivitajiet kollha tal-IN jistgħu jiġu kklassifikati u allokati kif suppost.

(126) Visitnorway.com għandha erba' kontijiet li bejniethom l-IN taqsam il-kostijiet u d-dħul kollu relatat mat-tħaddim tal-pjattaforma. (94) L-erba' subkontijiet huma: (i) konsulenti esterni tas-servizzi operattivi esterni (ii) aġġornament u manutenzjoni tal-konsulenti tas-servizzi esterni, (iii) servizzi esterni tal-operazzjoni teknika, u (iv) servizzi esterni tal-istruttura l-ġdida. (95) Il-kostijiet u d-dħul tal-ftehimiet primjum huma kodifikati fil-kont tal-proġett tal-istruttura l-ġdida tas-servizzi esterni. (96)

(127) Dawn l-erba' subkontijiet tal-proġett fihom l-ispejjeż u d-dħul għall-pjattaforma visitnorway.com kollha kemm hija. Il-kostijiet u d-dħul tas-servizzi ekonomiċi u mhux ekonomiċi huma identifikati b'mod ċar, iżda kodifikati flimkien. L-Awtorità ma sabet l-ebda indikazzjoni li l-ispejjeż u d-dħul ma ġewx identifikati b'mod ċar bħala ekonomiċi jew mhux ekonomiċi. Jista' jiġi għalhekk konkluż, li ma hemm l-ebda separazzjoni formali tal-kontijiet, iżda l-kostijiet u d-dħul tat-tip differenti ta' servizzi xorta waħda jista' jiġi identifikat b'mod ċar.

(128) Waqt il-proċedura tal-investigazzjoni formali, (97) l-IN impenjat ruħha li żżid it-trasparenza tas-sistema kontabilistika tagħha rigward l-attivitajiet ekonomiċi relatati mas-settur tat-turiżmu u impenjat ruħha li żżomm kontijiet iktar dettaljati mill-1 ta' Jannar 2014.

(129) Sabiex tiżgura trasparenza addizzjonali fis-sistema kontabilistika attwali tagħha, l-IN sejra tirrevedi l-erba' kontijiet diġà eżistenti fi ħdan il-kont tal-proġett visitnorway.com. Il-kostijiet u d-dħul f'kull wieħed mill-erba' kontijiet se jkomplu jiġu separati bejn attività ekonomika u mhux ekonomika. Konsegwentement, minn Jannar 2014 se tibda ssir separazzjoni formali tal-kontijiet.

(130) L-Awtorità tikkunsidra li separazzjoni formali u preċiża tal-kont mill-1 ta' Jannar 2014 se tkun suffiċjenti biex tipprevjeni kontrosussidjar ta' servizzi ekonomiċi pprovduti permezz tal-ftehimiet tas-sħubija primjum. L-Awtorità tinnota li qabel l-2014, l-IN ipprovdiet biss servizzi ekonomiċi għall-klijenti tal-proġett pilota, u mill-1 ta' Jannar 2014, l-IN offriet lill-klijenti tal-proġett pilota l-istess prezzijiet bħal dawk applikabbli fil-bqija tal-ftehimiet primjum.

(131) L-Awtorità tenfasizza l-fatt li l-ħolqien ta' tmien kontijiet huwa effettivament possibbli, jindika li l-kontijiet kurrenti huma diġà trasparenti biżżejjed. L-Awtorità għalhekk tikkunsidra li s-sistema kontabilistika implimentata mill-IN sad-data attwali tippermetti s-separazzjoni tal-kostijiet tas-servizzi ekonomiċi u mhux ekonomiċi bi grad suffiċjenti ta' preċiżjoni, għalkemm ma hemmx separazzjoni formali tal-kontijiet bejn is-servizzi ekonomiċi u mhux ekonomiċi.

(132) Biex tikkonkludi, l-Awtorità tieħu nota tal-proposta offruta mill-awtoritajiet Norveġiżi u tikkonkludi li s-sistema kontabilistika attwali diġà tippermetti li tidentifika l-kostijiet u d-dħul differenti tas-servizzi ekonomiċi u mhux ekonomiċi pprovduti permezz ta' visitnorway.com u li ma hemm l-ebda evidenza ta' kontrosussidjar mill-attivitajiet mhux ekonomiċi għal dawk ekonomiċi.

1.2.2.2. L-allegati profitti mitlufa

(133) Il-kumpaniji pubbliċi għandhom iġibu ruħhom bħala operaturi ekonomiċi ordinarji fis-suq. (98) L-ebda vantaġġ fis-sens tal-Artikolu 61(1) tal-Ftehim ŻEE mhuwa jingħata mill-Istat jekk investitur privat huwa mistenni li jaġixxi bl-istess mod, jiġifieri meta kumpanija pubblika taġixxi f'konformità mal-prinċipju tal-investitur f'ekonomija tas-suq (MEIP). (99)

(134) Kwalunkwe sid ta' negozju jew investitur normalment jeħtieġ redditu fuq l-investiment tiegħu sabiex jinvesti f'impriża kummerċjali. (100) Aspettattiva ta' profittabilità bħal din, tirrappreżenta kost ta' negozju normali u mistenni għall-impriża. Konsegwentement, l-ebda vantaġġ iffinanzjat minn riżorsi tal-Istat mhuwa involut meta kumpanija pubblika tkopri l-kostijiet (varjabbli u kontribuzzjoni xierqa għall-kostijiet komuni) kif ukoll redditu xieraq fuq l-investiment kapitali. (101)

(135) L-Awtorità diġà sostniet fil-Linji Gwida tagħha tal-Manifattura li: “[j]ekk intrapriża għandha rata ta' redditu xieraq, l-Awtorità ta' Sorveljanza tal-EFTA tista' tikkunsidra li din is-sitwazzjoni għandha elementi ta' għajnuna, li għandhom jiġu analizzati fir-rigward tal-Artikolu 61. F'dawn iċ-ċirkostanzi, l-intrapriża pubblika tkun qiegħda effettivament tirċievi l-kapital tagħha b'rata irħas minn dik tas-suq, jiġifieri ekwivalenti għal sussidju”. (102)

(136) Madankollu, l-Awtorità tfakkar ukoll li skont l-istess Linji Gwida, l-investitur għandu marġni wiesa' ta' diskrezzjoni u “fi ħdan dak il-marġni wiesa' l-eżerċitar tal-ġudizzju mill-investitur ma jistax jitqies bħala wieħed li jinvolvi għajnuna mill-Istat”. Dan ikompli jgħid li “[h]uwa biss fejn ma hemmx raġunijiet oġġettivi li wieħed jistenna li investiment jagħti rata xierqa ta' redditu li tkun aċċettabbli għall-investitur privat f'intrapriża privata paragunabbli li topera taħt kundizzjonijiet tas-suq normali, li hija involuta għajnuna mill-Istat anke meta din tkun iffinanzjata kompletament jew parzjalment mill-fondi pubbliċi”. (103)

(137) Għaldaqstant, l-Awtorità vvalutat il-politika tal-ipprezzar tal-IN rigward is-servizzi ekonomiċi pprovduti taħt il-proġetti pilota kif ukoll taħt il-ftehimiet tas-sħubija primjum permezz tal-pjattaforma visitnorway.com. L-objettiv huwa li tivvaluta jekk il-mudelli tan-negozju tal-IN għas-servizzi pprovduti tal-IT fi ħdan il-qafas tal-istruttura l-ġdida ta' visitnorway.com (jiġifieri ftehimiet tas-sħubija primjum) jinkludux aspettattiva raġonevoli ta' profitt.

(138) L-awtoritajiet Norveġiżi spjegaw (104) li l-politika tal-ipprezzar tal-IN tiżgura li l-kostijiet rilevanti kollha huma koperti u profitt raġonevoli miksub mid-dħul tal-attivitajiet ekonomiċi. (105) Anke jekk jikkunsidraw li l-attivitajiet tal-IN f'dan is-settur mhumiex ekonomiċi fin-natura tagħhom, il-ftehimiet kummerċjali huma ddisinjati biex ikopru l-kostijiet kollha kif ukoll biex jiġġeneraw profitt għall-IN.

(139) Abbażi tal-metodoloġija tal-allokazzjoni tal-kostijiet deskritta hawn fuq, ara l-premessi minn 108 sa 122 hawn fuq, l-awtoritajiet Norveġiżi spjegaw il-mudell tal-ipprezzar li ntuża waqt il-proġetti pilota u l-ftehimiet tas-sħubija primjum, sabiex juru li l-prezzijiet għall-provvista tal-infrastruttura tal-web u servizzi relatati lill-RTBs u d-DMOs huma suffiċjenti biex jiġġeneraw redditu raġonevoli.

(140) Din il-profittabilità mhijiex imkejla fuq il-pjattaforma visitnorway.com kollha kemm hija, (106) iżda fuq il-profittabilità tal-attivitajiet ekonomiċi (servizzi ekonomiċi pprovduti lill-RTBs u d-DMOs permezz tal-ftehimiet primjum u standard). Il-pjan ta' direzzjoni tan-negozju inizjali tal-IN għall-istruttura l-ġdida inkluda dħul mis-servizzi pprovduti lill-RTBs u d-DMOs taħt iż-żewġ tipi ta' ftehimiet: (i) ftehimiet primjum u (ii) ftehimiet standard.

(141) Wara valutazzjoni dettaljata tal-informazzjoni pprovduta, ma hemm l-ebda evidenza li l-IN ma tippruvax tikseb profitt raġonevoli mill-ftehimiet kummerċjali, inkluż il-ftehimiet primjum. Għall-kuntrarju, hemm evidenza li, fil-prattika, l-IN mistennija tikseb profitt fuq dawn l-attivitajiet ekonomiċi matul il-perjodu mill-2013 sal-2018. L-IN ipprovdiet każ ta' negozju lill-Awtorità abbażi tal-kostijiet stmati u dħul assoċjat mal-ftehimiet kummerċjali, li juru valur nett preżenti pożittiv, (107) permezz ta' rata ta' skont ta' 7 %. B'mod partikolari, il-mudell tan-negozju tal-IN stima profitt nett ta' bejn [… % u … %]. (108)

(142) Waqt il-proċedura formali, l-IN spjegat ukoll (109) li qiegħda taqleb għal Sistema ġdida ta' Ġestjoni tad-Destinazzjoni (DMS) ibbażata fuq cloud, fejn għandha […].

(143) L-Awtorità tinnota li l-paragun bejn l-aġir ta' operatur pubbliku u operatur privat irid isir b'referenza għall-attitudni ta' operatur privat fil-mument tal-investiment jew tal-iżvilupp tal-pjan ta' direzzjoni tan-negozju, “skont l-informazzjoni disponibbli u l-iżviluppi prevedibbli f'dak il-ħin”. (110) It-tibdil f'visitnorway.com li seħħ wara li ġie abbozzat il-mudell tan-negozju tal-istruttura l-ġdida għalhekk mhuwiex rilevanti għall-valutazzjoni tal-għajnuna mill-Istat. Il-kwistjoni rilevanti hija jekk il-mudell oriġinali tan-negozju kellux l-għan li jikseb profitti mill-għoti tas-servizzi lill-RTBs u d-DMOs.

(144) Fl-analiżi taż-żewġ proġetti pilota — waqt il-fażi tal-Pilot Alfa — l-awtoritajiet Norveġiżi enfasizzaw li VisitSørlandet u VisitTrondheim ikkontribwew b'mod intensiv biex jiżviluppaw il-mudell u investew ħin sinifikanti fil-proġetti. L-Anness 6 għat-tweġiba tal-IN għad-deċiżjoni tal-ftuħ (111) jipprovdi lista konkreta tat-tipi ta' xogħol żejjed imwettaq fil-proġetti pilota matul l-2013, waqt li kienet qiegħda tiġi ppjanata struttura ġdida għal visitnorway.com. Fost dawn ix-xogħlijiet żejda mwettqa mill-klijenti pilota, l-IN tirreferi għal: (i) l-evalwazzjoni ta' liema kontenut għandu jkompli jkun parti mill-pjattaforma, (ii) l-ippjanar tat-tranżizzjoni tal-ħolqiet minn soluzzjonijiet eżistenti sabiex tiġi ppreservata l-klassifikazzjoni tal-magna tat-tiftix mill-kontenut eżistenti, (iii) il-konfigurazzjoni/evalwazzjoni tal-istruttura bażika, il-paġna ewlenija, is-subpaġni u l-istruttura tal-fowlder għal kontenut li mhuwiex il-paġni tagħhom, eċċ.

(145) Konsegwentement, il-profittabilità tal-proġetti pilota ma tistax tiġi vvalutata waħedha iżda biss bħala parti minn proġett fit-tul. Il-kwistjoni mhijiex jekk l-IN tiksibx profitti fi żmien qasir mill-proġetti pilota, iżda pjuttost jekk l-istruttura l-ġdida u l-ftehimiet tas-sħubija primjum jiżgurawx profittabilità għal żmien twil. (112) Fil-fatt, proġetti pilota, min-natura tagħhom stess, ma jitwettqux minn kumpaniji pubbliċi jew privati b'aspettattiva ta' profittabilità immedjata, iżda pjuttost biex jiġu vvalutati r-raġunijiet ekonomiċi u tan-negozju tagħhom. (113) Il-każistika taċċetta li ma hemm ebda għajnuna awtomatika mill-Istat kull darba li l-Istat jirrinunzja għad-dħul. Fil-fatt, skont il-prattika tal-QtĠ (114) u tal-Kummissjoni, (115) l-Awtorità tikkunsidra li prezzijiet imnaqqsa ma jimplikawx għajnuna mill-Istat, jekk huma oġġettivament ġustifikati permezz ta' raġunijiet ekonomiċi.

(146) Barra minn hekk, l-Awtorità tinnota li mill-2014, iż-żewġ klijenti tal-proġett pilota ġew offruti l-istess struttura tal-prezzijiet fil-ftehim tas-sħubija primjum bħall-RTBs u d-DMOs l-oħrajn. (116) Fil-fatt, dan jispjega r-referenza li għamel l-Ilmentatur meta rrefera għal “prezzijiet ogħla” bejn il-ftehimiet primjum antiki u l-ftehimiet primjum ġodda. Tabilħaqq, il-ftehimiet tas-sħubija ffirmati fl-2014 jipprovdu miżati ogħla mill-miżati mitluba waqt il-fażijiet pilota (ara l-premessa 44 ta' hawn fuq). (117)

(147) Id-dejta mibgħuta lill-Awtorità (118) turi li l-profitt medju previst fil-bidu mill-ftehimiet tas-sħubija primjum għall-perjodu mill-2013 sal-2018 (bejn [… % sa … %].) huwa f'konformità mal-marġni miksub mill-operaturi privati li joffru servizzi tal-web lill-RTBs u d-DMOs. (119)

(148) Fit-tweġiba tagħha għad-deċiżjoni tal-ftuħ (120), l-IN spjegat li anke jekk ma tafx il-mudell tal-prezzijiet tal-kompetitur tagħha, hija xorta waħda ġabret il-kontijiet annwali disponibbli għall-pubbliku għall-aqwa kumpaniji tal-iżvilupp tal-web li jipprovdu servizzi lill-RTBs u d-DMOs. Skont l-IN, operaturi privati li joffru servizzi tal-web lill-RTBs u d-DMOs għandhom marġni ta' profitt medju ta' […]. (121) Għalhekk, l-IN tibqa' tal-fehma li l-marġni tal-profitt stmat tagħha ta' bejn [… % sa … %] huwa skont il-marġni miksub fis-suq. (122)

(149) L-Awtorità tfakkar li skont il-każistika, ir-redditu medju tas-settur jista' jintuża bħala indikatur għan-nuqqas ta' għajnuna. (123) Għaldaqstant, l-Awtorità tqis li peress marġni ta' profitt ta' […] % meta tiġi pprovduta infrastruttura tal-web u servizzi relatati jkun aċċettat għal investitur tas-suq, il-mudell tan-negozju tal-IN kien f'konformità mal-prinċipju ta' investitur f'ekonomija tas-suq.

(150) Finalment, l-IN ipprovdiet ċerta informazzjoni (124) dwar l-argument imressaq mill-Ilmentatur skont liema visitnorway.com għandha valur fiha nnifisha, minħabba l-marka u d-dominju (peress li huwa wieħed mill-iktar pjattaformi li jinżaru fin-Norveġja), li ma ġietx ikkunsidrata. L-Awtorità tifhem li l-argument tal-Ilmentatur huwa li l-marka visitnorway.com għandha valur ekonomiku, l-RTBs u d-DMOs għandhom ukoll iħallsu għall-profitt indirett tal-użu ta' din il-marka.

(151) L-IN tikkunsidra li dan il-valur huwa negliġibbli. Biex tappoġġja l-konklużjoni tagħha, l-IN impjegat konsulent estern, NetNames, li stima l-valur tad-dominju għal USD 20 000. (125) Il-valur tad-dominju kien ibbażat fuq paragun ma' dominji differenti, iżda paragunabbli. Meta jitqiesu l-kostijiet ta' visitnorway.com, l-espert estern ikkonferma l-konklużjonijiet tal-IN li l-valur tad-dominju huwa negliġibbli. L-Awtorità ma tista' tara l-ebda bażi biex tpoġġi f'dubju din il-konklużjoni.

(152) Konsegwentement, l-Awtorità tikkunsidra li l-IN aġixxiet b'mod korrett meta ma inkludietx l-użu tal-marka visitnorway.com bħala kost żejjed għall-RTBs u d-DMOs.

(153) Għalhekk, l-Awtorità tikkonkludi li l-ftehimiet kummerċjali tal-IN, inklużi l-ftehimiet primjum, huma meħuda bl-aspettattiva ta' profittabilità fit-tul u f'konformità mal-prinċipju tal-investitur f'ekonomija tas-suq (MEIP).

1.2.3. Konklużjoni

(154) L-Awtorità tikkonkludi li meta tipprovdi infrastruttura tal-web u servizzi relatati lill-RTBs u d-DMOs, l-IN għandha fis-seħħ mekkaniżmu xieraq ta' allokazzjoni tal-kost u sistema kontabilistika li tippermetti li jiġu identifikati b'mod preċiż il-kostijiet u d-dħul assoċjati ma' dawn is-servizzi.

(155) Huwa stabbilit ukoll li l-IN ma tilfitx profitti billi offriet dawn is-servizzi. L-IN imxiet f'konformità mal-MEIP.

(156) L-Awtorità tikkonkludi għaldaqstant li l-IN ma kisbitx għajnuna mill-Istat fis-sens tal-Artikolu 61(1) tal-Ftehim ŻEE, meta pprovdiet infrastruttura tal-web u servizzi relatati lill-RTBs u d-DMOs, permezz tal-ftehimiet tas-sħubija primjum.

1.2.4. L-allegata għajnuna favur l-RTBs u d-DMOs

1.2.5. Jekk l-RTBs u d-DMO jistgħux jiġu kkunsidrati bħala “impriżi”

(157) Kif diġà ġie spjegat hawn fuq, ara l-premessa 87, l-Artikolu 61(1) tal-Ftehim ŻEE japplika biss meta l-benefiċjarji tal-għajnuna jkunu impriżi.

(158) Kif diġà ntqal fil-premessa 18 ta' hawn fuq, l-Awtorità tinnota li l-RTBs u d-DMOs mhumiex stabbiliti sabiex iżidu l-profitt għall-entità nnifisha jew għall-azzjonisti tagħha, iżda iktar biex iżidu u jippromwovu l-attivitajiet tan-negozju tal-azzjonisti u tal-klijenti tagħhom.

(159) L-Awtorità tfakkar madankollu li l-applikazzjoni tar-regoli tal-għajnuna mill-Istat ma tiddependix fuq jekk l-entità hijiex imwaqqfa biex tiġġenera profitti jew le. Skont il-każistika, entitajiet mhux profittabbli, jistgħu joffru prodotti u servizzi fis-suq ukoll. (126) Fejn dan huwa l-każ, il-fornituri mhux profittabbli jibqgħu jaqgħu taħt il-kamp ta' applikazzjoni tar-regoli ta' għajnuna mill-Istat.

(160) L-Awtorità tikkunsidra li b'mod simili għall-IN, l-RTBs u d-DMOs jipprovdu servizzi ekonomiċi u mhux ekonomiċi. Il-promozzjoni tas-servizzi speċifiċi tat-turiżmu tikkostitwixxi attività ekonomika, ara l-premessa 28 ta' hawn fuq. Għalhekk, dawn l-entitajiet huma kkunsidrati impriża fir-rigward ta' dawk is-servizzi.

1.2.6. L-eżistenza ta' vantaġġ favur l-RTBs u d-DMOs

(161) L-IN uriet li anke jekk hija organizzazzjoni mingħajr skop ta' qligħ, il-ftehimiet ta' sħubija primjum jiġu ffirmati b'aspettattivi raġonevoli ta' profittabilità fit-tul. Il-mudell tal-prezzijiet tal-IN jipprevedi redditu ta' [… % sa … %] (ara t-Taqsima 1.2.2.2 ta' hawn fuq). Id-dejta pprovduta mill-IN turi li fil-prattika din il-profittabilità mistennija ntlaħqet ukoll. Id-dejta tindika li l-investiment tal-IN fl-istruttura l-ġdida ta' visitnorway.com iġġenera qligħ fl-2013. Fl-2014 u fl-2015 huwa mistenni qligħ negattiv, iżda qligħ raġonevoli u stabbli huwa previst għall-perjodu 2016-2018. Il-qligħ medju huwa f'konformità ma' dak ta' operatur privat li joffri servizzi tal-web lill-RTBs u d-DMOs. (127)

(162) Konsegwentement, l-Awtorità tikkonkludi li ma hemmx vantaġġ favur l-RTBs u/jew d-DMOs permezz tal-kisba tal-infrastruttura tal-web u servizzi relatati taħt il-prezz tas-suq.

(163) Barra minn hekk, għall-kuntrarju tad-dikjarazzjonijiet tal-Ilmentatur, ara l-premessi 54 u 65 ta' hawn fuq, l-Awtorità ġiet riassigurata li l-ebda servizzi ta' traduzzjoni mingħajr ħlas mhuma pprovduti lill-RTBs u DMOs li jaqilbu għall-IN.

(164) L-awtoritajiet Norveġiżi spjegaw li l-imsieħba primjum ma jiksbux servizzi ta' traduzzjoni mingħajr ħlas, iżda għall-kuntrarju, l-appoġġ għat-traduzzjoni tagħhom huwa inqas minn dak offrut lill-imsieħba mhux primjum, jiġifieri l-RTBs u DMOs li ma jaqilbux għal visitnorway.com, ara l-premessa 77 ta' hawn fuq.

(165) Abbażi ta' dak li ntqal hawn fuq, l-Awtorità tikkonkludi li l-allegata kundizzjoni ta' rbit biex issir sottoskrizzjoni għal ftehimiet primjum ma teżistix.

1.2.7. Konklużjoni

(166) Fuq dawn il-premessi, l-Awtorità tqis li l-RTBs u d-DMOs ma rċevewx għajnuna mill-Istat fis-sens tal-Artikolu 61(1) tal-Ftehim ŻEE, meta jirċievu infrastruttura tal-web u servizzi relatati mill-IN.

2. KONKLUŻJONI

(167) Peress li l-Awtorità issa kkonkludiet li ma hemmx vantaġġ favur l-IN, jew l-RTBs u d-DMOs, mhuwiex meħtieġ li jiġi vvalutat jekk il-bqija tal-kundizzjonijiet tal-Artikolu 61(1) tal-Ftehim ŻEE humiex issodisfati.

ADOTTAT DIN ID-DEĊIŻJONI:

Artikolu 1

1. Innovation Norway ma rċevietx għajnuna mill-Istat fis-sens tal-Artikolu 61(1) tal-Ftehim ŻEE permezz ta' sussidjar reċiproku tal-infrastruttura tal-web u servizzi relatati tagħha fis-settur tat-turiżmu bil-fondi pubbliċi rċevuti biex jikkumpensaw għas-servizzi mhux ekonomiċi tagħha fl-istess settur, jiġifieri l-promozzjoni ġenerali tan-Norveġja bħala destinazzjoni turistika. Innovation Norway kellha mekkaniżmu għall-allokazzjoni tal-kostijiet u metodoloġija kontabilistika li jippermettulha tidentifika b'mod xieraq il-kostijiet u d-dħul marbuta mal-infrastruttura tal-web u servizzi relatati tagħha.

2. Innovation Norway ma kisbitx għajnuna mill-Istat fis-sens tal-Artikolu 61(1) tal-Ftehim ŻEE, billi ma għamlitx qligħ meta pprovdiet infrastruttura tal-web u servizzi relatati lill-Bordijiet Reġjonali għat-Turisti u lill-Organizzazzjonijiet ta' Ġestjoni tad-Destinazzjoni.

Artikolu 2

Il-Bordijiet Reġjonali għat-Turisti u l-Organizzazzjonijiet ta' Ġestjoni tad-Destinazzjoni, ma rċevewx għajnuna mill-Istat fis-sens tal-Artikolu 61(1) tal-Ftehim ŻEE billi kisbu infrastruttura tal-web u servizzi relatati bi prezzijiet taħt il-prezz kompetittiv tas-suq.

Artikolu 3

Din id-Deċiżjoni hija indirizzata lir-Renju tan-Norveġja.

Artikolu 4

Il-verżjoni Ingliża biss ta' din id-Deċiżjoni hija awtentika.

Magħmul fi Brussell, l-4 ta' Novembru 2015. Għall-Awtorità ta' Sorveljanza tal-EFTA Sven Erik SVEDMAN Il-President Helga JÓNSDÓTTIR Membru tal-Kulleġġ

(1) Dokument Nru 678002 u l-Annessi fid-Dokumenti Nru 678003 sa 678007, 678010 sa 678013 u 678017.

(2) F'Ottubru 2013, l-ilmentatur oriġinali, tellUs IT AS, ingħaqad mal-kumpanija New Mind li tifforma New Mind | tellUs. Ara www.newmind.co.uk.

(3) Ippubblikata fil-ĠU C 334, 25.9.2014, p. 8 u s-Suppliment taż-ŻEE Nru 53, 25.9.2014, p. 1.

(4) Dokument Nru 720775, flimkien ma' 12-il anness (Dokumenti Nru 720776 sa 720788).

(5) Dokument Nru 726058.

(6) Dokument Nru 725167.

(7) Dokument Nru 725174.

(8) Dokumenti Nru 730559, 730560 u 730561.

(9) L-Awtorità rċeviet numru ta' ittri elettroniċi mill-Ilmentatur u mill-IN li pprovdew iktar informazzjoni. TellUs bagħtet ittra elettronika datata l-1 ta' Jannar 2015 (id-Dokument Nru 734800). L-IN bagħtet diversi ittri elettroniċi Dokumenti Nru 742759 (ittra datata s-16 ta' Jannar 2015), 744264 (ittra datata l-5 ta' Frar 2015), 753927 (ittra datata l-14 ta' April 2015), 754218 (ittra datata s-17 ta' April 2015), 757843 (ittra datata l-20 ta' Mejju 2015) u 758656 (ittra datata d-29 ta' Mejju 2015) u kellha konferenza telefonika mal-IN fis-16 ta' April 2015.

(10) B'mod partikolari, visitnorway.com kellu 22,5 miljun viżitatur u 50 miljun żjara lill-paġna fl-2013 u 21,3 miljun viżitatur u 50,3 miljun żjara lill-paġna fl-2014. Ara l-informazzjoni disponibbli fi: http://www.slideshare.net/hanspetteraalmo/new-structure-for-destinations-on-visitnorwayvom u d-Dokument Nru 758656.

(11) Bin-Norveġiż “Regionalt selskap”.

(12) Bin-Norveġiż “Destinasjonsselskap”.

(13) L-Awtorità se tipprovdi deskrizzjoni ta' dawn is-servizzi fit-Taqsimiet 2.2 u 2.3 ta' hawn taħt.

(14) LOV-2003-12-19-130 (bin-Norveġiż “Lov om Innovasjon Norge”), disponibbli fuq: http://lovdata.no/dokument/NL/lov/2003-12-19-130?q=lov+om+innovasjon+norge.

(15) Taqsima 2 tal-Att dwar l-IN.

(16) Il-kompiti li qiegħda twettaq bħalissal-IN, kienu, b'mod ġenerali, imwettqa mill-erba' organizzazzjonijiet predeċessuri tagħha: il-Fond Norveġiż għall-Industrija u l-Iżvilupp Reġjonali (“SND”), l-Uffiċċju Konsultattiv tal-Gvern għall-Inventuri (“SVO”), il-Kunsill Norveġiż tat-Turisti (“NTC”) u l-Kunsill Norveġiż għall-Esportazzjoni (“NEC”). Bin-Norveġiż: “Statens nærings- og distriktsutviklingsfond”, “Statens Veiledningskontor for Oppfinnere”, “Norges Turistråd” u “Norges Eksportråd”. Fl-2004, dawn l-erba' entitajiet ma tkomplewx u ngħaqdu mal-IN.

(17) L-ittra tal-IN datata t-28 ta' Ottubru 2013 (Dokument Nru 688213).

(18) L-ittra tal-IN datata t-28 ta' Ottubru 2013 (Dokument Nru 688213).

(19) Ara “L-istrateġija tal-Gvern għat-turiżmu. Destinazzjoni Norveġja. Strateġija Nazzjonali għall-industrija tat-turiżmu”. Il-Ministeru Norveġiż għall-Kummerċ u l-Industrija. L-10 ta' April 2012, paġna 44. Dan id-dokument intbagħat lill-Awtorità bħala Anness 4 (Dokument Nru 688216) tal-ittra tal-IN datata t-28 ta' Ottubru 2013 (Dokument Nru 688213).

(20) Ibid.

(21) Pereżempju, il-profil tan-negozju Visit Trondheim AS (RTB) jindika li l-kumpanija ma għandhiex il-ħsieb li tipprovdi benefiċċju ekonomiku dirett lill-azzjonisti (traduzzjoni b'xejn). Bin-Norveġiż: “Selskapet har ikke som formål å skaffe eierne direkte økonomisk utbytte” (enfasi miżjuda). Ara l-informazzjoni disponibbli għall-pubbliku fuq ir-Reġistru ta' Koordinazzjoni Ċentrali għall-Entitajiet Legali, li huwa parti mir-Reġistri Brønnøysund. Il-ħolqa hija disponibbli fi: http://w2.brreg.no/enhet/sok/detalj.jsp?orgnr=955715209

Rigward Visit Sørlandet AS (DMO), intqal li l-attivitajiet tal-kumpanija ma għandhomx il-ħsieb li jipprovdu profitti lill-azzjonisti tagħha. Bin-Norveġiż: “Områdemarkedsføring, profilering og merkevarebygging via tilrettelegging for salg og markedsføring for reiselivet på Sørlandet. Selskapets virksomhet tar ikke sikte på å skaffe aksjeeierne økonomisk utbytte. Eventuelt overskudd skal benyttes til å fremme selskapets formål. Selskapet kan eie aksjer/andeler i andre selskap” (enfasi miżjuda). Ara l-profil tan-negozju tal-kumpanija, disponibbli fuq ir-Reġistru ta' Koordinazzjoni Ċentrali għall-Entitajiet Legali, li huwa parti mir-Reġistri Brønnøysund, fi: http://w2.brreg.no/enhet/sok/detalj.jsp?orgnr=993995282

(22) Definiti bħala “[s]istemi li jikkonsolidaw u jqassmu firxa komprensiva ta' prodotti tat-turiżmu permezz ta' mezzi u pjattaformi varji, li b'mod ġenerali jieħdu ħsieb reġjun speċifiku, u jappoġġjaw l-attivitajiet ta' organizzazzjoni ta' ġestjoni tad-destinazzjoni fi ħdan dak ir-reġjun. Id-DMS jippruvaw jutilizzaw approċċ immirat lejn il-klijenti sabiex jimmaniġġjaw u jikkummerċjalizzaw id-destinazzjoni bħala entità olistika, normalment billi jipprovdu informazzjoni qawwija relatata ma' destinazzjoni, prenotazzjonijiet f'ħin reali, għodda ta' ġestjoni tad-destinazzjoni u jagħtu attenzjoni partikolari biex jappoġġjaw il-fornituri tat-turiżmu żgħar u indipendenti”. Definizzjoni ta' “DMS” disponibbli fi http://www.newmind.co.uk/technology-platform/destination-management-system.

(23) Il-kunċett ta' kumpaniji ta' ġestjoni tad-destinazzjoni (DMC) huwa t-terminu użat fis-settur tat-turiżmu għal kumpaniji b'servizzi professjonali li joffru għarfien lokali, għarfien espert u riżorsi, li jispeċjalizzaw fid-disinn u fl-implimentazzjoni ta' avvenimenti, attivitajiet, ġiti, trasport, eċċ. B'mod ġenerali, dan it-terminu jirreferi għall-kumpaniji li joffru servizzi professjonali tal-ivvjaġġar għall-kummerċ.

(24) L-ittra tal-IN datata l-20 ta' Diċembru 2013 (Dokument Nru 694258). L-Assoċjazzjoni Nazzjonali tat-Turiżmu, li kienet il-korp konġunt għall-Istat, il-partijiet ikkonċernati muniċipali u privati fl-industrija tat-turiżmu, ġiet stabbilita fl-1903 u baqgħet għaddejja sal-1984. Minn dak il-punt, l-isforzi fil-kummerċjalizzazzjoni tal-Assoċjazzjoni Nazzjonali tat-Turiżmu tkomplew mill-fondazzjoni NORTRA, li fl-1999 biddlet isimha għall-NTC. Sa mill-2004, il-kompiti tal-NTC twettqu mill-IN, wara l-fużjoni ta' dawn iż-żewġ entitajiet. Iktar informazzjoni dwar l-entitajiet li tradizzjonalment ġew fdati bil-mandat biex jippromwovu n-Norveġja bħala destinazzjoni għall-vaganzi ġiet ipprovduta wkoll fl-ittra tal-IN datata l-20 ta' Diċembru 2013 (Dokument Nru 694258).

(25) Statsbudsjettet 2013 — oppdragsbrev Innovasjon Norge Paġna 14. Disponibbli fi: https://www.regjeringen.no/globalassets/upload/nhd/vedlegg/brev/2013_oppdragsbrev_innovasjonnorge.pdf

Statsbudsjettet 2014 — oppdragsbrev Innovasjon Norge. Disponibbli fi: https://www.regjeringen.no/contentassets/ab7b70cc80924f038a26a89417d0eb66/in_oppdragsbrev_2014.pdf

Statsbudsjettet 2015 — oppdragsbrev Innovasjon Norge. Disponibbli fi: http://www.innovasjonnorge.no/PageFiles/2814818/Oppdragsbrev%20KLD%20(2).pdf

(26) Ara “L-istrateġija tal-Gvern għat-turiżmu. Esperjenzi siewja. Strateġija Nazzjonali għall-Industrija tat-Turiżmu”. Il-Ministeru Norveġiż għall-Industrija tat-Turiżmu. It-18 ta' Diċembru 2007. L-Anness 1 (Dokument Nru 688214) tal-ittra tal-IN datata t-28 ta' Ottubru 2013 (Dokument Nru 688213).

(27) Ibid., subtitolu 7.5. “Visitnorway.com”, paġna 68.

(28) Ara “L-istrateġija tal-Gvern għat-turiżmu. Destinazzjoni Norveġja. Strateġija Nazzjonali għall-industrija tat-turiżmu”. Il-Ministeru Norveġiż għall-Kummerċ u l-Industrija. L-10 ta' April 2012. L-Anness 4 (Dokument Nru 688216) għall-ittra tal-IN datata t-28 ta' Ottubru 2013 (Dokument Nru 688213). Disponibbli fi: https://www.regjeringen.no/contentassets/1ce1d6cdcbac47739b3320a66817a2dd/lenke_til_strategien-engelsk.pdf

(29) Għal iktar informazzjoni, ara l-pjan tal-proġett għal struttura ġdida tat-turiżmu nazzjonali mill-Ministeru tal-Kummerċ, tal-Industrija u tas-Sajd (Verżjoni 1.2 datata l-20 ta' Ġunju 2013): http://www.regjeringen.no/upload/NHD/Temasider/Reiseliv/Riktigprosjektplan.pdf

(30) Ara n-nota f'qiegħ il-paġna 25 ta' hawn fuq.

(31) L-ittra tal-Baġit tal-2014 tgħid li: “Innovation Norway għandha tkompli tiżviluppa l-portal tat-turiżmu nazzjonali fuq l-Internet visitnorway.com. […]”.

(32) L-ittra tal-IN datata t-28 ta' Ottubru 2013 (Dokument Nru 688213).

(33) L-ittra tal-IN datata t-28 ta' Ottubru 2013 (Dokument Nru 688213).

(34) B'kuntrast mal-bażi ta' dejta tas-servizzi tal-IN, is-soluzzjoni New Mind | tellUs' hija offruta lill-kumpaniji kollha fis-settur tat-turiżmu (mhux biss l-RTBs u d-DMOs) u tiddistribwixxi l-informazzjoni mdaħħla fil-bażi ta' dejta għal numru ta' mezzi tal-midja differenti fl-istess ħin.

(35) Fit-tweġiba tagħha għad-deċiżjoni tal-ftuħ (Dokument Nru 720775) l-IN spjegat li hija toffri lill-RTBs u d-DMOs kollha l-istess ftehim (hemm mudell tal-ftehim, il-kopja tiegħu ntbagħtet lill-Awtorità). Madankollu, diversi RTBs u DMOs mhumiex interessati li jiffirmaw il-ftehimiet primjum minħabba r-restrizzjonijiet imposti mill-IN. Pereżempju: (i) ħafna DMOs isibu t-tfassil ta' profili tar-reġjun tagħhom fi ħdan il-Qafas komuni u nazzjonali ta' visitnorway.com bħala ta' aljenazzjoni, (ii) l-editur tal-IN jista' jwaqqaf jew jibdel il-kontenut li sieħeb primjum ippubblika fuq il-paġna tiegħu jekk hemm kunflitt ta' interess jew jekk il-kontenut ma jmurx mal-profil ta' visitnorway.com, (iii) jekk DMO tagħlaq is-siti web tagħha stess, titlef l-isem tad-dominju tagħha, eċċ.

(36) L-RTB ġiet stabbilita bħala intrapriża reġjonali għal Aust-Agder u Vest-Agder fl-2010. Il-kumpanija hija proprjetà tal-awtoritajiet tal-kontea u lokali u ta' xi kumpaniji privati bħal Color Line, Fjord Line, Amusement Park, eċċ. Ara “l-istrateġija tal-Gvern għat-turiżmu. Destinazzjoni Norveġja. Strateġija nazzjonali għall-industrija tat-turiżmu”. Ara n-nota f'qiegħ il-paġna 19. Iktar informazzjoni dwar il-Kumpanija hija pprovduta mir-Reġistru Ċentrali tal-Koordinazzjoni għall-Entitajiet Legali, li huwa parti mir-Reġistri Brønnøysund, fi: http://w2.brreg.no/enhet/sok/detalj.jsp?orgnr=993995282

(37) Visit Trondheim AS twaqqfet fl-1989 bil-għan li tiżviluppa l-industrija tat-turiżmu ta' Trondheim. L-azzjonisti tagħha huma: Rezidor Hotels Norway AS (12,77 %), Bo-hotell AS (7,34 %), Realinvest AS (6,78 %) u oħrajn (73,11 %).

Skont il-profil tan-negozju tagħha: “Visit Trondheim hija l-kumpanija tad-destinazzjonijiet tal-ivvjaġġar għall-organizzazzjonijiet, istituzzjonijiet, kumpaniji jew dipartimenti tal-gvern li għandhom interessi marbutin mal-industrija tat-turiżmu f'Trondheim u fir-reġjun ta' Trondheim. L-iżvilupp tad-destinazzjoni tal-ivvjaġġar għandu jsir b'koordinazzjoni mal-komunità, in-negozji u l-iżvilupp tat-turiżmu. Visit Trondheim għandha tiddefinixxi u tipprovdi servizzi ta' ospitar u kummerċjalizzazzjoni tal-profili, kif ukoll il-bejgħ, il-kummerċjalizzazzjoni u l-kontribuzzjoni għall-iżvilupp ta' Trondheim u r-reġjun ta' Trondheim bħala destinazzjoni għat-turisti, għall-konferenzi, għall-kultura u għall-avvenimenti. Visit Trondheim għandha tiżgura li l-partijiet involuti kollha jkunu qegħdin jimxu fl-istess direzzjoni biex jiżguraw li Trondheim tilħaq il-pożizzjoni mixtieqa bħala destinazzjoni tal-ivvjaġġar kif ukoll l-ambizzjonijiet tagħha fir-rigward tal-attrazzjoni u r-reputazzjoni tagħha. Mhuwiex l-għan tal-kumpanija li tipprovdi lis-sidien tagħha bi qligħ ekonomiku dirett. Wara l-likwidazzjoni tal-kumpanija, kwalunkwe profitt se jmur għall-għan tal-kumpanija” (traduzzjoni b'xejn). Iktar informazzjoni dwar il-Kumpanija hija pprovduta mir-Reġistru Ċentrali tal-Koordinazzjoni għall-Entitajiet Legali, li huwa parti mir-Reġistri ta' Brønnøysund, fi: http://w2.brreg.no/enhet/sok/detalj.jsp?orgnr=955715209

(38) URL tfisser Uniform Resource Locator. URL huwa sekwenza ta' test ifformattjat użat mill-brawżers tal-web, klijenti ta' ittri elettroniċi u softwer ieħor biex jidentifika riżorsa tan-netwerk fuq l-Internet.

(39) L-ittra tal-IN datata t-28 ta' Ottubru 2013 (Dokument Nru 688213).

(40) It-tieni ittra tal-IN datata t-28 ta' Ottubru 2013 (Dokument Nru 688215). Ara wkoll ir-risposta tal-IN għad-deċiżjoni tal-ftuħ (Dokument Nru 720775).

(41) Definita bħala “speċifika għad-DMO” fil-figura 2.

(42) Definita bħala “struttura ġdida” fil-figura 2.

(43) Definita bħala “preżentazzjoni standard” fil-figura 2.

(44) Definita bħala “kummerċjalizzazzjoni ġenerika” fil-figura 2.

(45) Skont l-Ilmentatur: “sal-lum, l-offerta ta' servizzi tal-infrastruttura tal-pjattaforma tal-IT lill-industrija tat-turiżmu ma kinitx parti mill-attivitajiet tal-IN”. Ilment (Dokument Nru 678002), p. 8.

(46) Skont il-Qorti fis-sentenza tagħha Altmark Trans u Regierungspräsidium Magdeburg, C-280/00, EU:C:2003:415, il-kumpens tas-servizzi li jissodisfa l-erba' kriterji stabbiliti fil-paragrafi 89-93 tas-sentenza ma jinvolvix għajnuna mill-Istat.

(47) Għal iktar dettalji dwar l-ilment, jekk jogħġbok ara d-deċiżjoni tal-ftuħ imsemmija fil-premessa 2 ta' hawn fuq.

(48) Ittra elettronika datata l-15 ta' Novembru 2013 (Dokument Nru 690346).

(49) Għal iktar dettalji, ara l-premessi 61 u 62 tad-deċiżjoni tal-ftuħ.

(50) Għal iktar dettalji, ara l-premessi minn 115 sa 126 tad-deċiżjoni tal-ftuħ.

(51) Għal iktar informazzjoni dwar ir-raġunament tal-Awtorità fuq il-kompatibbiltà, ara l-premessi minn 129 sa 137 tad-deċiżjoni tal-ftuħ.

(52) Informazzjoni addizzjonali mill-Ilmentatur (ittra elettronika mill-Ilmentatur datata t-13 ta' Jannar 2015 (Dokument Nru 734800)).

(53) It-tweġiba tal-IN għad-deċiżjoni tal-ftuħ (Dokument Nru 720775).

(54) Ibid.

(55) L-awtoritajiet Norveġiżi bagħtu lill-Awtorità bħala l-Anness 2 għat-tweġiba tagħhom dwar id-deċiżjoni tal-ftuħ (Dokument Nru 720777) traduzzjoni bl-Ingliż tad-dokument “Review of the allocation for business development and administration in IN” (“Rieżami tal-allokazzjoni għall-iżvilupp tan-negozju u amministrazzjoni tal-IN”) (Kapitolu 2421, punt 70). Il-mudell tal-kostijiet huwa bbażat fuq in-numru ta' sigħat meħuda mill-IN biex tipprovdi servizzi bi ħlas.

(56) L-awtoritajiet Norveġiżi ma jsostnux in-nuqqas tal-għajnuna mill-Istat minħabba l-applikazzjoni tal-kundizzjonijiet ta' Altmark, iżda pjuttost l-applikazzjoni tal-ispirtu tad-Deċiżjoni SGEI, biex jikkonkludi l-kompatibbiltà tal-allegati miżuri ta' għajnuna mill-Istat.

(57) Deċiżjoni tal-Kummissjoni 2012/21/UE tal-20 ta' Diċembru 2011 dwar l-applikazzjoni tal-Artikolu 106(2) TFUE, fil-forma ta' kumpens għas-servizzi pubbliċi mogħti lil ċerti impriżi inkarigati mill-ġestjoni ta' servizzi ta' interess ekonomiku ġenerali (ĠU L 7, 11.1.2012, p. 3).

(58) L-awtoritajiet Norveġiżi spjegaw li visitnorway.com toffri informazzjoni ġenerali u informazzjoni dwar il-prodotti. Informazzjoni ġenerali tirreferi għall-informazzjoni ta' interess pubbliku bħal aħbarijiet dwar id-dwal ta' billejl eċċ. Informazzjoni dwar il-prodott tirreferi għall-attivitajiet kummerċjali speċifiċi, jiġifieri lukandi, attivitajiet tat-turiżmu, eċċ. Ara l-premessa 48 ta' hawn fuq.

(59) Anness I għall-ittra tal-IN datata l-24 ta' Novembru 2014. Kummenti għall-osservazzjonijiet ta' New Mind | tellUs(Dokument Nru 730560).

(60) Informazzjoni addizzjonali mill-Ilmentatur. Ittra elettronika datata t-13 ta' Jannar 2015 (Dokument Nru 734800).

(61) It-tweġiba tal-awtoritajiet Norveġiżi mibgħuta mill-Ilmentatur datata t-13 ta' Jannar 2015, ara n-nota f'qiegħ il-paġna ta' hawn fuq (Dokument Nru 742759).

(62) Is-sentenzi Belġju vs il-Kummissjoni (Tubemeuse), C-142/87, EU:C:1990:125, punt 25, u fi France Télécom (Bouygues), T-425/04 RENV u T-444/04 RENV, EU:T:2015:450, punt 186.

(63) Is-sentenzi Höfner u Elser vs Macroton, C-41/90, EU:C:2011:732, punti 21–23; Pavlov u Oħrajn, C-180/98 sa C-184/98, EU:C:2000:428 u l-Kawża E-5/07 Private Barnehagers Landsforbund [2008] EFTA Ct. Rep. p. 62, punt 78.

(64) Is-sentenza Ministero dell'Economia e delle Finanze vs Cassa di Risparmio di Firenze SpA, C-222/04, EU:C:2006:8, punt 108.

(65) Is-sentenza Banco Exterior de España, C-37/92, EU:C:1993:836, punt 11.

(66) Attivitajiet ekonomiċi u mhux ekonomiċi jistgħu jeżistu fi ħdan l-istess settur u xi drabi jiġu pprovduti mill-istess organizzazzjoni. F'dan ix-xenarju, l-entità għandha titqies bħala impriża biss fir-rigward tal-attivitajiet ekonomiċi tagħha. Ara, is-sentenza il-Kummissjoni vs l-Italja, C–118/85, EU:C:1987:283, punt 7. Ara wkoll id-Deċiżjoni tal-Kummissjoni 2006/225/KE tat-2 ta' Marzu 2005 dwar l-iskema ta' għajnuna implimentata mill-Italja mir-riforma tal-istituzzjonijiet tat-taħriġ [traduzzjoni mhux uffiċjali] (ĠU L 81, 18.3.2006, p. 25), premessa 43.

(67) Disponibbli fi: https://www.regjeringen.no/globalassets/upload/NHD/Vedlegg/Brev/2013_oppdragsbrev_innovasjonnorge.pdf#search=OPPDRAGSBREV®j_oss=1

(68) Ara s-sentenza Federación Española de Empresas de Tecnología Sanitaria (FENIN) vs il-Kummissjoni, C-205/03, EU:C:2006:453, punt 26.

(69) L-opinjoni tal-AG dwar Federación Española de Empresas de Tecnología Sanitaria (FENIN) vs il-Kummissjoni, C-205/03, EU:C:2005:666, punt 31.

(70) Ara s-sentenzi Pavel Pavlov u Oħrajn, C-180/98 sa C-184/98, EU:C:2000:428, punt 76 u Ambulanz Glöckner, C-475/99, EU:C:2001:577, punt 20.

(71) Il-Kawża E-6/98, in-Norveġja vs ASE, Rep. 1998 p. 242, punt 34. Ara wkoll is-sentenzi il-Kummissjoni u Spanja vs Government of Gibraltar u Ir-Renju Unit, C-106/09 u C-107/09, EU:C:2011:732 u Franza vs il-Kummissjoni, C-241/94, EU:C:1996:353, punti 19 u 20.

(72) Is-sentenza Ladbroke Racing vs il-Kummissjoni, T-67/94, EU:T:1998:7, punt 52, u SIC vs il-Kummissjoni, T-46/97, EU:T:2000:123, punt 83.

(73) Is-sentenza Chronopost SA vs il-Kummissjoni, C-83/01 P, C-93/01 P u C-94/01P, EU:C:2003:388, punt 40.

(74) Ara pereżempju, id-Deċiżjonijiet tal-Awtorità Nru 84/15/COL fir-rigward tal-allegat kontrosussidjar ta' korsijiet marittimi pprovduti minn Redningsselskapet u l-Università ta' TromsØ (ĠU C 193, 11.6.2015, p. 9) disponibbli fi: http://www.eftasurv.int/media/esa-docs/physical/84-15-COL.pdf); Nru 142/03/COL Rigward l-Organizzazzjoni mill-ġdid u t-Trasferiment tal-Fondi Pubbliċi lill-Istitut tar-Riċerka tax-Xogħol (ĠU C 248, 16.10.2003, p. 6); Nru 343/09/COL dwar it-tranżazzjonijiet ta' proprjetà li għamlet il-muniċipalità ta' Time fir-rigward tal-proprjetajiet bin-numri 1/152, 1/301, 1/630, 4/165, 2/70 u 2/32 (ĠU L 123, 12.5.2011, p. 72); Nru 496/13/COL rigward il-finanzjament tas-Sala tal-Kunċerti u Ċentru tal-Konferenzi ta' Harpa (ĠU L 172, 12.6.2014, p. 36), premessa 56 u d-deċiżjonijiet imniżżlin fihom; u Nru 174/13/COL rigward il-finanzjament tal-kolletturi tal-iskart muniċipali (ĠU C 263, 12.9.2013, p. 5). Bl-istess mod, il-Linji Gwida dwar l-għajnuna mill-Istat għar-Riċerka, Żvilupp u Innovazzjoni (RŻI) jgħidu li: Meta l-istess entità twettaq attivitajiet ta' natura kemm ekonomika kif ukoll mhux ekonomika, il-finanzjament pubbliku tal-attivitajiet mhux ekonomiċi mhux se jaqa' taħt l-Artikolu 61(1) tal-Ftehim ŻEE, jekk iż-żewġ tipi ta' attivitajiet u l-kostijiet, il-finanzjament u d-dħul tagħhom jista' jiġi sseparat b'tali mod li jiġi evitat b'mod effettiv il-kontrosussidjar tal-attività ekonomika. Evidenza tal-allokazzjoni dovuta tal-kostijiet, il-finanzjament u d-dħul tista' tikkonsisti f'rapporti finanzjarji annwali tal-entità rilevanti (paragrafu 18, enfasi miżjuda).

(75) Dawn il-kundizzjonijiet huma stabbiliti fid-Direttiva dwar it-Trasparenza (Direttiva tal-Kummissjoni 2006/111/KE tas-16 ta' Novembru 2006 dwar it-trasparenza tar-relazzjonijiet finanzjarji bejn l-Istati Membri u l-impriżi pubbliċi kif ukoll dwar it-trasparenza finanzjarja fi ħdan ċerti impriżi (ĠU L 318, 17.11.2006, p. 17), inkorporata fil-Ftehim ŻEE permezz tad-Deċiżjoni tal-Kumitat Konġunt taż-ŻEE Nru 55/2007 tat-8 ta' Ġunju 2007 (ĠU L 266, 11.10.2007, p. 15 u s-Suppliment taż-ŻEE Nru 48, 11.10.2007, p. 12).

(76) Is-sentenza Chronopost SA vs il-Kummissjoni, C-83/01 P, C-93/01 P u C-94/01 P, EU:C:2003:388, punt 40.

(77) Issir referenza għall-grafika inkluża fl-ittra tal-IN datata t-28 ta' Ottubru 2013 (Dokument Nru 688215).

(78) L-Awtorità tinnota li l-ispejjeż tal-iżvilupp kienu ttieħdu inkunsiderazzjoni fil-baġit tal-IN għall-2013, is-sena li fiha ġġarrbu l-ispejjeż. Ara iktar dettalji fil-premessi minn 113 sa 115.

(79) It-tweġiba tal-IN għad-deċiżjoni tal-ftuħ (Dokument Nru 720775).

(80) Anness mal-ittra tal-IN lill-Awtorità datata l-14 ta' April 2015 (Dokument Nru 753927).

(81) Anness 2 mal-ittra tal-IN datata l-14 ta' April 2015 (Dokument Nru 753927).

(82) Anness 3 għat-tweġiba tal-IN għad-deċiżjoni tal-ftuħ (Dokument Nru 720778).

(83) Kost kapitalizzat huwa rikonoxxut bħala parti mill-ass fiss fuq il-karta bilanċjali ta' kumpanija, minflok jiġu imposti fuq l-ispiża fil-perjodu li saret. Konsegwentement, kostijiet mhux kapitalizzati hija biss spiża għal dik is-sena li sseħħ fiha.

(84) Kopja tal-NRS 19 intbagħtet lill-Awtorità bħala Anness II għall-ittra datata l-24 ta' Novembru 2014 (Dokument Nru 730560).

(85) Skont il-każistika, miżura li hija potenzjalment aċċessibbli għall-impriżi kollha mhijiex selettiva. Ara fost l-oħrajn is-sentenza Ġermanja vs il-Kummissjoni, C-156/98, EU:C:2000:467, punt 22.

(86) L-Awtorità tinnota li din il-metodoloġija ġiet applikata b'mod konsistenti fil-ftehimiet primjum kollha mill-2013, inkluż il-ftehimiet li jikkonċernaw l-ewwel żewġ proġetti pilota jiġifieri VisitSØrlandet u VisitTrondheim. Fl-Anness 4 għat-tweġiba għad-deċiżjoni tal-ftuħ (id-Dokument Nru 720779), l-IN ipprovdiet lill-Awtorità b'kopja tal-ftehimiet tas-sħubija primjum iffirmati.

(87) Il-mudell tal-kost sħiħ fis-siegħa huwa differenti mill-mudell tal-kost bażiku, li fih ċerti kostijiet jistgħu jitnaqqsu mill-kostijiet totali. Dan il-mudell ma ġiex applikat mill-IN fil-qafas tal-ftehimiet tas-sħubija. L-IN spjegat li minħabba l-Linji Gwida għall-ħlasijiet tal-Utent mill-2011, dan il-mudell kien twarrab. Il-metodoloġija tal-kost sħiħ tintuża għas-servizzi kollha tal-IN, jekk l-istess servizz jista' jiġi pprovdut minn atturi privati (id-Dokument Nru 720775, tweġiba għad-deċiżjoni tal-ftuħ).

(88) Il-perċentwal tal-ħin tal-impjegati li tqatta' fuq dan il-proġett huwa stabbilit minn qabel ukoll (Dok. Nru 720778, l-Anness 3 għat-tweġiba tal-IN għad-deċiżjoni tal-ftuħ).

(89) L-Awtorità tinnota li fl-2013, il-proġetti pilota biss ġew iffirmati.

(90) Ittra tal-IN datata l-24 ta' Novembru 2014 (id-Dokument Nru 730560).

(91) Fit-tweġiba tad-deċiżjoni tal-ftuħ (id-Dokument Nru 720775), l-IN tispjega f'iktar dettall li l-RTBs u d-DMOs kienu involuti fl-istruttura l-ġdida tal-proġett sa mill-2013. L-RTBs u d-DMOs investew ukoll ħin u riżorsi. L-involviment dirett u l-parteċipazzjoni tagħhom fil-proġett jiġġustifikaw rata fis-siegħa taħt ir-rata ġenerali fis-siegħa kkalkulata mill-IN. Lista kompluta tal-kostijiet żejda tal-proġetti pilota kienet sottomessa lill-Awtorità bħala Anness 6 tat-tweġiba tal-IN għad-deċiżjoni tal-ftuħ (id-Dokument Nru 720781).

(92) Din il-metodoloġija tal-ipprezzar intużat minn kumpaniji privati oħrajn attivi fis-suq. Informazzjoni rigward dan il-metodu tal-allokazzjoni tal-ispejjeż tinsab fi: https://www.adspeed.com/Knowledges/1104/Blog/How_much_charge_advertising_website.html jew http://www.quora.com/What-is-an-industry-accepted-cost-per-page-view-of-dynamic-content-not-cache-able. Pereżempju, din hija l-metodoloġija użata minn Google għal xi servizzi minn tagħha (informazzjoni disponibbli fi https://support.google.com/adwords/answer/2472735?hl=en)

(93) It-tweġiba tal-IN għad-deċiżjoni tal-ftuħ (id-Dokument Nru 720775).

(94) L-ittra elettronika tal-IN lill-Awtorità datata l-14 ta' April 2015 (id-Dokument Nru 753927).

(95) L-ittra elettronika tal-IN lill-Awtorità datata l-20 ta' Mejju 2015 (id-Dokument Nru 757843). Kopja tal-kont ġiet sottomessa lill-Awtorità u annessa mal-ittra tal-IN datata 28 ta' Ottubru 2013 (id-Dokumenti Nru 688215 u mal-Anness 3 għat-tweġiba tal-IN għad-deċiżjoni tal-ftuħ (id-Dokument Nru 720778).

(96) L-ittra elettronika tal-IN lill-Awtorità datata l-20 ta' Mejju